Daniel 9 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nDaniel do gbe ɖa ʋu nu vɔ̃ me (1-19)\nƑe 70 ƒe aƒedozuzu (2)\nGabriel va Daniel gbɔ (20-23)\nWogblɔ kwasiɖa 70 ƒe nya ɖi (24-27)\nMesia la ado le kwasiɖa 69 megbe (25)\nWoawu Mesia la (26)\nWoatsrɔ̃ du la kple kɔkɔeƒe la (26)\n9 Le Dario,+ si nye Ahasweros Mediatɔ la ƒe vi, ame si wotsɔ ɖo fiae ɖe Kaldeatɔwo+ ƒe fiaɖuƒe la nu ƒe ƒe gbãtɔ me— 2 le eƒe fiaɖuɖu ƒe ƒe gbãtɔ me la, nye Daniel, melé ŋku ɖe agbalẽawo* me hekpɔe dze sii le Yehowa ƒe gbe si va na nyagblɔɖila Yeremiya nu be, Yerusalem+ ƒe aƒedozuzu la anɔ anyi ƒe blaadre.+ 3 Eya ta metrɔ mo ɖe Mawu vavã Yehowa ŋu, ne matsɔ gbedodoɖa, kokoƒoƒowo kple nutsitsidɔ adii,+ eye meta akpanya hebɔbɔ nɔ dzofi me. 4 Medo gbe ɖa na Yehowa nye Mawu heʋu eme be: “Oo Yehowa, Mawu vavã kple Mawu gã si ŋu ŋɔdzi le, ame si wɔa eƒe nubabla dzi eye wòvea ame siwo lɔ̃nɛ kple ame siwo léa eƒe sededewo me ɖe asi la nu,+ 5 míewɔ nu vɔ̃, míeda vo, míewɔ nu tovo, eye míedze aglã;+ míetra ɖa le wò sededewo kple wò ʋɔnudɔdrɔ̃wo ŋu. 6 Míegbe toɖoɖo wò subɔla nyagblɔɖilawo,+ ame siwo ƒo nu kple míaƒe fiawo, míaƒe amegãwo, mía tɔgbuiwo kple dukɔ la me tɔwo katã le wò ŋkɔ me. 7 Oo Yehowa, tɔwò dzɔ, ke míawo, Yuda ŋutsuwo kple Yerusalem nɔlawo kpakple ame siwo katã le Israel, ame siwo le kpuiƒe kple didiƒe le anyigba siwo katã dzi nèka wo hlẽ ɖo le woƒe nuteƒemawɔmawɔ na wò ta la, mía tɔe nye ŋukpe,* abe ale si wòle egbe sia ene.+ 8 “Oo Yehowa, mía kple míaƒe fiawo, míaƒe amegãwo kple mía tɔgbuiwo tɔe nye ŋukpe, elabena míewɔ nu vɔ̃ ɖe ŋuwò. 9 Ke Yehowa, mía Mawu, èkpɔa nublanui helɔ̃a tsɔtsɔke,+ ke míawo míedze aglã ɖe ŋuwò.+ 10 Míeɖo to Yehowa mía Mawu ƒe gbe hezɔ le eƒe se siwo wòde na mí to esubɔla nyagblɔɖilawo dzi la nu o.+ 11 Israel blibo la da wò Se la dzi, eye wote ɖe aga hegbe wò gbe sese, ale be nètrɔ fiƒode kple atam siwo woŋlɔ ɖe Mawu vavã ƒe subɔla Mose ƒe Se la me kɔ ɖe mía dzi,+ elabena míewɔ nu vɔ̃ ɖe Mawu ŋu. 12 Ewɔ eƒe nya si wògblɔ ɖe mía kple míaƒe dziɖulawo* ŋu la dzi,+ esi wòhe vɔ̃ gã aɖe va mía dzi; womewɔ nu si wowɔ le Yerusalem la tɔgbi le dziƒo bliboa te kpɔ o.+ 13 Vɔ̃ siawo katã dzɔ ɖe mía dzi,+ abe ale si woŋlɔe ɖe Mose ƒe Se la me ene, ke míeɖe kuku na Yehowa mía Mawu be wòakpɔ nublanui na mí ahaɖe asi le míaƒe vodadawo ŋu o,+ eye míese wò nyateƒe* la gɔme o. 14 “Eya ta Yehowa ƒe ŋku le te, eye wòhe vɔ̃ va mía dzi, elabena nu siwo katã Yehowa mía Mawu wɔ la le dzɔdzɔe; ke míawo míeɖo to eƒe gbe o.+ 15 “Azɔ, Oo Yehowa mía Mawu, wò, ame si tsɔ alɔ sesẽ+ kplɔ wò dukɔ tso Egipte-nyigba dzi, eye nèwɔ ŋkɔ na ɖokuiwò abe ale si wòle egbe sia ene,+ míewɔ nu vɔ̃, míewɔ nu tovo. 16 Oo Yehowa, míeɖe kuku, wò dziku kple wò dɔmedzoe nu nefa ɖe wò du, Yerusalem, wò to kɔkɔe la ŋu, le wò nu dzɔdzɔe wɔwɔwo katã ta;+ elabena Yerusalem kple wò dukɔ la zu vlodonu na ame siwo katã ƒo xlã mí le míaƒe nu vɔ̃wo kple mía tɔgbuiwo ƒe vodadawo ta.+ 17 Azɔ, Oo mía Mawu, se wò subɔla ƒe gbedodoɖa kple eƒe kokoƒoƒo, eye na wò mo naklẽ ɖe wò kɔkɔeƒe+ si zu aƒedo+ la dzi le wò ŋutɔ ɖokuiwò ta, Oo Yehowa. 18 Oo nye Mawu, ƒu to anyi nàsee! Ke ŋku nàkpɔ nɔnɔme sesẽ si me míele, kple ale si du si ŋu woyɔ wò ŋkɔ ɖo la zu aƒedoe la; elabena menye míaƒe nu dzɔdzɔe wɔwɔ tae míele kuku ɖem na wò ɖo o, ke boŋ wò nublanuikpɔkpɔ geɖeawo tae.+ 19 Oo Yehowa, see. Oo Yehowa, tsɔe ke.+ Oo Yehowa, lé to ɖe eŋu, eye nàwɔe! Oo nye Mawu, mègahe ɖe megbe o le wò ŋutɔ ɖokuiwò ta, elabena wò ŋkɔe woyɔ ɖe wò du kple wò dukɔ la ŋu.”+ 20 Esi megale nuƒoƒo dzi, le gbe dom ɖa hele nye nu vɔ̃ kple nye dukɔ Israel ƒe nu vɔ̃ me ʋum, eye mele Yehowa nye Mawu ƒe amenuveve biam ɖe nye Mawu ƒe to kɔkɔe la ta,+ 21 esi megale gbe dom ɖa hele nu ƒom la, ŋutsu Gabriel,+ ame si mekpɔ le ŋutega me tsã la,+ va gbɔnye le fiẽvɔsaɣi esime ɖeɖi te ŋunye belibeli. 22 Ena mese egɔme eye wògblɔ be: “Oo Daniel, meva ɖo azɔ be makpe ɖe ŋuwò ne gɔmesese deto nasu asiwò, eye nàse nuwo gɔme. 23 Esi nèdze kokoƒoƒo gɔme la, mexɔ gbedeasi aɖe, eye meva be magblɔe na wò, elabena ame vevi*+ nènye. Eya ta bu nya la ŋu, eye nàse nu si kpɔm nèle la gɔme. 24 “Kwasiɖa blaadre* woɖo ɖe wò dukɔ la kple wò du kɔkɔe la ŋu,+ ne woatsi dzidada nu, ne woaɖe nu vɔ̃ ɖa,+ ne woalé avu ɖe vodada ta,+ ne woahe dzɔdzɔenyenye mavɔ vɛ,+ ne woatre ŋutega kple nyagblɔɖi* nu,+ eye woasi ami na Kɔkɔeƒewo Ƒe Kɔkɔeƒe la. 25 Azɔ nyae, eye nàse egɔme be, tso esime wode se be woagbugbɔ Yerusalem+ aɖo te ahagbugbɔe atso va se ɖe esime Mesia*+ Kplɔla+ la nava la, le kwasiɖa adre kple kwasiɖa blaade vɔ eve.+ Woagaɖo dua te, eye woagbugbɔe atso hekpe ɖe eƒe ablɔwo kple tsisitoƒewo ŋu, gake woawɔe le xaxaɣiwo. 26 “Eye le kwasiɖa blaade vɔ eve la megbe la, woaɖe Mesia la ɖa,*+ eye naneke masusɔ nɛ o.+ “Eye kplɔla aɖe si gbɔna la ƒe aʋakɔ agbã du la kple kɔkɔeƒe la.+ Eƒe nuwuwu ava abe tsiɖɔɖɔ ene. Aʋawɔwɔ anɔ anyi va se ɖe nuwuwu la; nu si woɖoe nye aƒedozuzu.+ 27 “Alé nubabla la ɖe te na ame geɖewo kwasiɖa ɖeka; eye le kwasiɖaa ƒe afã me la, atsi vɔsa kple nunanawo nu.+ “Ame si ahe aƒedozuzu vɛ+ la anɔ ŋunyɔnuwo ƒe aʋala dzi ava; eye nu si woɖo la akɔ ɖe nu si zu aƒedo la hã dzi va se ɖe esime wòtsrɔ̃ keŋkeŋ.”\n^ Efia, agbalẽ kɔkɔeawo.\n^ Egɔmeɖeɖe tẽe, “míaƒe mo tsi dãa.”\n^ Egɔmeɖeɖe tẽe, “míaƒe ʋɔnudrɔ̃la siwo drɔ̃a ʋɔnu mí.”\n^ Alo, “nyateƒetɔnyenye.”\n^ Efia, Ƒewo ƒe kwasiɖa blaadre.\n^ Egɔmeɖeɖe tẽe, “nyagblɔɖila.”\n^ Alo, “Amesiamina.”\n^ Alo, “woawu Mesia la.”


2 Kronika 14 | Biblia Le Internet Dzi | Xexe Yeye Gɔmeɖeɖe\nAbiya ƒe ku (1)\nYuda-fia Asa (2-8)\nAsa ɖu Etiopiatɔ 1,000,000 dzi (9-15)\n14 Wotsɔ Abiya mlɔ tɔgbuiawo gbɔ, woɖii ɖe David Ƒe Du+ la me; eye via Asa zu fia ɖe eteƒe. Le eƒe ŋkekeawo me la, anyigba la kpɔ gbɔdzɔe ƒe ewo sɔŋ. 2 Asa wɔ nu si nyo hele dzɔdzɔe le Yehowa eƒe Mawu ŋkume. 3 Eɖe vɔsamlekpui+ tutɔwo kple nuxeƒewo ɖa, egbã trɔ̃sɔtiwo,+ eye wòlã Asera-tiwo.+ 4 Egblɔ na Yuda be woadi Yehowa, wo tɔgbuiwo ƒe Mawu la, eye woawɔ Se la kple mɔfiamewo dzi. 5 Eya ta eɖe nuxeƒewo kple nu siwo dzi wodoa dzudzɔ ɖo+ la ɖa le Yuda duwo katã me, eye fiaɖuƒe la kpɔ gbɔdzɔe le ete. 6 Etso du sesẽwo ɖe Yuda,+ elabena anyigba la kpɔ tomefafa, eye womeho aʋa aɖeke ɖe eŋu le ƒe siawo me o, elabena Yehowa na wòkpɔ gbɔdzɔe.+ 7 Egblɔ na Yuda be: “Mina míatso du siawo, eye míaɖo gli aƒo xlã wo, míatu xɔ tsralawo,+ eye míade agbowo* kple gametiwo wo nu. Anyigba la ŋu vo na mí, elabena míedi Yehowa mía Mawu la. Míedii, eye wòna gbɔdzɔe mí godoo va kpe.” Ale wotso duawo, eye wowɔe de goe.+ 8 Aʋakɔ si me tɔwo ade akpe alafa etɔ̃ ye le Asa si siwo tso Yuda, siwo kplaa akpoxɔnu gãwo kple akplɔwo. Eye aʋakalẽtɔ akpe alafa eve blaenyi, siwo kplaa akpoxɔnu sue kple dati la,*+ tso Benyamin. 9 Emegbe Zera, Etiopiatɔ la tsɔ aʋakɔ si me tɔwo le ŋutsu miliɔn ɖeka kple tasiaɖam alafa etɔ̃ ho ɖe wo ŋu.+ Esi wòva ɖo Maresa+ la, 10 Asa ho yi ɖakpee, eye wodze aʋa ɖe Zefata Bali me le Maresa. 11 Eye Asa yɔ Yehowa eƒe Mawu+ la gblɔ be: “Oo Yehowa, metsɔ le eme be ame siwo ŋu nèkpena ɖo la sɔ gbɔ alo le beli o.+ Yehowa mía Mawu, kpe ɖe mía ŋu, elabena ŋuwò míeɖo ŋu ɖo,*+ eye wò ŋkɔ mee míeho ɖe ameha sia ŋu le.+ Oo Yehowa, wòe nye mía Mawu. Mègana amegbetɔ si kuna nanɔ te ɖe nuwò o.”+ 12 Ale Yehowa ɖu Etiopiatɔwo dzi le Asa kple Yuda ŋutsuwo ŋgɔ, eye Etiopiatɔwo si.+ 13 Eye Asa kple aʋakɔ si le eŋu la ti wo yome va ɖo keke Gerar+ ke, eye wonɔ Etiopiatɔwo wum va se ɖe esime wo dometɔ aɖeke metsi agbe o, elabena Yehowa kple eƒe aʋakɔ la tsrɔ̃ wo gbidigbidi. Eyome wolɔ aboyonu gbogbo aɖewo ŋutɔ gbɔe. 14 Gawu la, wosi du siwo katã ƒo xlã Gerar, elabena Yehowa ƒe ŋɔdzi lé wo; eye woha woƒe duwo katã, elabena nu geɖe le wo me. 15 Wodze lãnyilawo ƒe agbadɔwo hã dzi, eye wolé alẽ kple kposɔ gbogbo aɖewo hegbugbɔ va Yerusalem.\n^ Egɔmeɖeɖe tẽe, “ʋɔtru agaveewo.”\n^ Egɔmeɖeɖe tẽe, “eye wovua da me.”\n^ Egɔmeɖeɖe tẽe, “míeziɔ ɖo.”


Joseph Priestley | Ŋkuɖoɖo Blematɔ Aɖewo Dzi\nNYATI SI LE AKPAA DZI Ame Kae Nye Xɔlɔ̃ Nyui?\nTHE BIBLE'S VIEWPOINT Ku\nAɖulãdɔ—Ele Fu Ðem Na Wòa?\nHELP FOR THE FAMILY Ale Si Miawɔ Azã Ga Nyuie\nWAS IT DESIGNED? Nu Si Fiaa Mɔ Adoŋgowo\nÐe Mesu Te Aʋu Le Aƒe Mea?\nAleke Mawɔ Aɖe Susu Ða Le Gbɔdɔnyawo Dzi?\nMose Tsi Le Egipte\nNyɔ! | June 2014\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\n“Ale si wòtea ŋu wɔa nu vovovowo, eƒe dzonɔameme, eƒe dɔwɔwɔ, eƒe amewɔwɔ; ale si wòdina be yeanya nu sia nu tsitotsito ku ɖe nuwɔwɔwo, agbenɔnɔ alo hadomenuwɔnawo ŋu; akpa si wòwɔ le dzɔdzɔmeŋutinunya, mawuŋununya, xexemenunya kple dunyahehe me; akpa vevi si wòwɔ le Tɔtrɔ Kpata si va [Franseawo] ƒe ŋutinya me kple ale si wowɔ funyafunyae madzemadzee la na woate ŋu agblɔ le eŋu be enye ƒe 1700-awo me ame ŋkuta.”—Xexemenunyala Frederic Harrison.\nNU ÐEDZESI kawoe Joseph Priestley wɔ? Eƒe numekukuwo kple agbalẽ siwo wòŋlɔ la kpɔ ŋusẽ ɖe ale si amewo bua dziɖuɖuwo, Mawu kple ya si míegbɔna gɔ̃ hã dzi.\nAƒetɔ Priestley ɖale nu ŋlɔm tso dzɔdzɔmeŋutinunya alo mawusubɔsubɔ ŋu o, egbea nya siwo ŋu kpeɖodzi mele o heléa nyateƒenyawo kple nya vavãwo me ɖe asi. Na míakpɔ ale si wòwɔe ɖa.\nEDI NYATEƑEA TO DZƆDZƆMEŊUTINUNYA DZI\nEsi Joseph Priestley do go dzɔdzɔmeŋutinunyala Benjamin Franklin le ƒe 1765 me megbee wòva nɔ nu me kum tso ale si elektriki wɔa dɔe la ŋu. Do ŋgɔ na ƒe sia la, ɖeko wòtsɔa dzɔdzɔmeŋutinunya ɖea modzakae. Le ƒe si kplɔe ɖo me la, nu siwo ŋu wòke ɖo la wɔ dɔ ɖe ehati dzɔdzɔmeŋutinunyalawo dzi ale gbegbe be wotiae wòzu London Fia Habɔbɔ me tɔwo dometɔ ɖeka.\nEyome Priestley va te numekuku tso dzɔdzɔmenuwo ƒe nɔnɔme ŋu. Le ɣeyiɣi kpui aɖe ko me la, eva ke ɖe ya yeye ƒomevi vovovowo ŋu. Esiawo dometɔ aɖewoe nye ya siwo woyɔna le yevugbe me be ammonia kple nitrous oxide. Etsɔ carbon dioxide gɔ̃ hã de tsi me ale wòto soda (soda water) vɛ.\nEsi Priestley nɔ nu me kum le England ƒe anyiehe le ƒe 1774 me la, eva ke ɖe ya tɔxɛ aɖe si nana bosomikaɖialo vele ƒe keklẽ nu sẽna ɖe edzi ŋu. Emegbe la, etsɔ ya sia ƒe sue aɖe (mililita 60) de atukpa me eye wòlé afi aɖe de eme. Afi la nɔ agbe wòdidi teƒe eve wu ale si wòanɔ ne ya si míegbɔna lae le atukpaa me. Esi Priestley ŋutɔ hã gbɔ ya sia ƒe ɖe la, ebe ɖeko “yezu wodzoe eye yete ŋu gbɔ nyuie hena ɣeyiɣi aɖe le esia megbe.”\nƆksidzin * ŋue Joseph Priestley ke ɖo. Ke hã, eƒo nya ta be ya siae nye ya si míegbɔna si me nu si xea mɔ na dzo ƒe léle mele o. Priestley ƒe nyataƒoƒoa mele eteƒe o, gake ame geɖe gabua ya sia si ŋu wòke ɖo la be enye “eƒe agbemedzidzedzekpɔkpɔ gãtɔ kekeake.”\nEDI NYATEƑEA LE MAWUSUBƆSUBƆ ME\nAbe ale si Priestley xɔe se be nu susugblɔ siwo ŋu kpeɖodzi mele o nana be nyateƒenyawo zua dze buna ɖe ama me ene la, nenema kee wòxɔe se hã be kɔnyinyiwo kple dzixɔse siwo ŋu kpeɖodzi mele o hã nana mawusubɔsubɔ me nyateƒea buna. Gake le ɣeyiɣi didi si eya ŋutɔ tsɔ di Biblia me nyateƒea me la, eva da asi ɖe susu aɖewo siwo tsi tre ɖe nu si tututu Biblia fia ŋu la dzi. Le kpɔɖeŋu me, le ɣeyiɣi aɖe me la, melɔ̃ ɖe edzi be Mawu ƒe gbɔgbɔe ʋã amewo woŋlɔ Biblia o. Meda asi ɖe nya si Biblia gblɔ be Yesu nɔ agbe le dziƒo kpɔ hafi va zu amegbetɔ la hã dzi o.\n“Ne dzɔdzɔmeŋutinunya fia be woadi nyateƒea la, ke woate ŋu agblɔ le Aƒetɔ Priestley ŋu be enye dzɔdzɔmeŋutinunyala vavã.”—Nugbagbeŋutinunyala Katherine Cullen\nKe hã, Priestley ʋu go subɔsubɔhawo ƒe alakpanufiafia siwo nɔ anyi ɣemaɣi, siwo gakpɔtɔ xɔ aƒe ɖe subɔsubɔha gãwo me egbea. Eŋlɔ bena wova tsɔ alakpanufiafiawo abe Mawuɖekaetɔ̃, luʋɔ makumaku kple tadedeagu na nɔnɔmetatawo ene, siwo ŋu Biblia ƒo nu tsi tre ɖo la tɔ tsi nyateƒe si Yesu kple eyomedzelawo fia la.\nPriestley ƒe numeɖeɖewo ku ɖe mawusubɔsubɔ ŋu kple ale si wòda megbe na tɔtrɔ kpata si va Amerikatɔwo kple Franseawo ƒe dziɖuɖu me la na dzi ku wo detɔ Eŋlisiawo ɖe eŋu. Le ƒe 1791 me la, amehawo va gbã Priestley ƒe aƒe kple eƒe dɔwɔƒe eye eya ŋutɔ si dzo yi United States. Togbɔ be woɖoa ŋku Joseph Priestley dzi le nu siwo ŋu wòke ɖo le dzɔdzɔmeŋutinunya me ta hã la, eya ŋutɔ xɔe se be nusɔsrɔ̃ tso Mawu kple eƒe tameɖoɖowo ŋu nye “nu si ŋu asixɔxɔ gã aɖe le.”\n^ mm. 10 Do ŋgɔ la, Swedentɔ dzɔdzɔmenudokpɔla Carl Scheele ke ɖe ɔksidzin ŋu, gake meɖee ɖe go o. Emegbe la, Franseawo ƒe dzɔdzɔmenudokpɔla Antoine-Laurent Lavoisier yɔ ya sia be ɔksidzin.\nWodzi Joseph Priestley le ƒe 1733 me le England le du aɖe si gogo Leeds me.\nEnye dzɔdzɔmeŋutinunyala si va ke ɖe ya (gas) ƒomevi vovovowo ŋu.\nEfia nu tso dunyahehe ŋuti si na wòʋli nuƒoƒo, mawusubɔsubɔ kple sukudede ƒe ablɔɖe ta.\nEnye nunɔla si meda asi ɖe subɔsubɔdzixɔse aɖewo abe Mawuɖekaetɔ̃ (Trinita Kɔkɔe) kple luʋɔ makumaku ƒe nufiafia ene dzi o.\nLe ƒe 1794 me la, Priestley si yi United States eye mede ƒe ewo hafi wòku le afi ma o.\nNYATEƑEE ALO ALAKPADZIXƆSEE?\nLe ƒe 1791 me la, amehawo va gbã Priestley ƒe aƒe kple eƒe dɔwɔƒea\nPriestley va de dzesii be subɔsubɔhawo ƒe dzixɔsewo tsi tre ɖe nu siwo Biblia fia la ŋu. Kpɔ eƒe kpɔɖeŋu ʋɛ aɖewo ɖa:\nAlakpadzixɔse: Yesu sɔ kple Mawu.\nBiblia Me Nyateƒea: Kristo Yesu gblɔ be: “Fofo la lolo wum.”—Yohanes 14:28.\nAlakpadzixɔse: Luʋɔ la mekuna o.\nBiblia Me Nyateƒea: “Luʋɔ, si wɔ nu vɔ̃ la, eyae aku.”—Xezekiel 18:4.\nAlakpadzixɔse: Woate ŋu asubɔ Mawu to kpetatawo kple nutatawo dzi.\nBiblia Me Nyateƒea: “Nyee nye Yehowa, ŋkɔnyee, nyematsɔ nye bubu na ame tutɔ kple nye kafukafu na legbawo o.”—Yesaya 42:8.\nŊkuɖoɖo Blematɔ Aɖewo Dzi—Joseph Priestley\nJune 2014 | Ame Kae Nye Xɔlɔ̃ Nyui?\nNYƆ! June 2014 | Ame Kae Nye Xɔlɔ̃ Nyui?


Fia La Na Fiaɖuƒea Ŋu Nyawo Me Le Kɔkɔm Ðe Edzi | Mawu Fiaɖuƒe\nMíakpɔ ale si Mawu ƒe amewo va se Fiaɖuƒea ŋuti nyateƒe veviwo gɔme; eƒe ɖewoe nye ame siwo aɖu dzi le Fiaɖuƒea me, Fiaɖuƒea teviwo, kple nu si nuteƒewɔwɔ bia tso wo si\n1, 2. Aleke Yesu ɖee fia be yenye mɔfiala nyui?\nTSƆE be èle tsaɖila aɖewo dome miele tsa ɖim le dugã dzeani aɖe me. Amedzroe mia kple tsaɖila bubuawo mienye, gake mɔfiala si kplɔ mi le tsa ɖim la nya dua me nyuie, eya ta miele to lém ɖe nya sia nya si gblɔm wòle na mi ŋu. Sẽ kple sẽa, mia kple tsaɖila bubuawo mietsɔa dzidzɔ gblɔa nya aɖewo tso dua ƒe teƒe aɖewo siwo miede haɖe o ŋu. Ne miebia nya ame si kplɔ mi le tsa ɖim tso teƒe mawo ŋu la, meɖea nu boo aɖeke me na mi o va se ɖe esime mieɖo afi ma hekpɔ ale si wòle hafi. Vivivia, èva kpɔe be mɔfiala nyui aɖe ŋutɔe wònye, elabena ɣeyiɣi siwo me wòhiã be mianya nanewo la tututu mee wòƒoa nu tso wo ŋu na mi.\n2 Nɔnɔme si me Kristotɔ vavãwo le la sɔ kple tsaɖila siawo tɔ. Didi vevie le mía me be míanya nu tso du si nyo wu ɖe sia ɖe, “du si gɔmeɖoanyi ŋutɔŋutɔwo li na,” si nye Mawu Fiaɖuƒea, la ŋu. (Heb. 11:10) Esi Yesu nɔ anyigba dzi la, eya ŋutɔ kpe ɖe eyomedzelawo ŋu wova nya Fiaɖuƒea ŋuti nyateƒe goglo aɖewo. Gake ɖe wòɖo woƒe nyabiasewo katã ŋu na woa? Ðe wòɖe nu sia nu me na wò tso Fiaɖuƒea ŋu ɣemaɣia? Ao. Egblɔ be: “Nya geɖewo gale asinye magblɔ na mi hafi, gake miate ŋu atsɔ wo fifia o.” (Yoh. 16:12) Yesu, si nye mɔfiala nyuitɔ kekeake la meɖea nu siwo gɔme wòkpɔ be ye yomedzelawo mate ŋu ase haɖe o la me na wo o.\n3, 4. (a) Aleke Yesu wɔ yi edzi le nu fiam eyomedzela wɔnuteƒewo tso Mawu Fiaɖuƒea ŋu? (b) Nu kawo mee míadzro le ta sia me?\n3 Yesu ƒe anyigbadzinɔnɔ ƒe zã mamlɛtɔ mee wògblɔ Yohanes 16:12 me nyaawo. Ke aleke wòawɔ ayi edzi afia nu eyomedzela wɔnuteƒeawo tso Mawu Fiaɖuƒea ŋu le eƒe ku megbe? Eka ɖe edzi na eƒe apostolowo be: “Nyateƒegbɔgbɔ la . . . afia mɔ mi le nyateƒe blibo la katã me.” (Yoh. 16:13) Míate ŋu atsɔ gbɔgbɔ kɔkɔea hã asɔ kple mɔfiala si gbɔa dzi ɖi na ame. Gbɔgbɔa dzie Yesu tona fiaa nu sia nu si hiã be eyomedzelawo nanya tso Mawu Fiaɖuƒea ŋu la wo, eye wòfiaa wo le ɣeyiɣi nyuitɔ dzi.\n4 Mina míadzro ale si Yehowa ƒe gbɔgbɔ kɔkɔea fiaa mɔ Kristotɔ vavãwo be Fiaɖuƒea ŋuti sidzedze deto sua wo sii la me. Gbã la, míaƒo nu tso ale si wowɔ nya ɣeyiɣi si me Mawu Fiaɖuƒea dze dziɖuɖu gɔme la ŋu. Emegbe míadzro ale si wowɔ nya ame siwo aɖu dzi le Fiaɖuƒea me kple ame siwo anye Fiaɖuƒea teviwo, kpakple mɔkpɔkpɔ si le hatsotso evea si la me. Eye mlɔebaa, míakpɔ ale si Kristo yomedzelawo va se nu si nuteƒewɔwɔ na Fiaɖuƒea bia tso wo si la gɔme.\nWode Dzesi Ƒe Vevi Aɖe\n5, 6. (a) Aleke Biblia Nusrɔ̃viwo se Fiaɖuƒea ɖoɖo anyi kple ɣeyiɣi si me nuŋeɣia dze egɔme la gɔmee tsã? (b) Nu ka tae míate ŋu agblɔ be ale si womese nuwo gɔme nyuie o la mefia be menye Yesue le mɔ fiam wo o?\n5 Abe ale si míekpɔe le agbalẽ sia ƒe Ta Evelia me ene la, Biblia Nusrɔ̃viwo kpɔe ƒe geɖe do ŋgɔ be ƒe 1914 anye ƒe vevi aɖe le Biblia me nyagblɔɖiwo me vava me. Ke hã, nu si gɔme wose ɣemaɣie nye be Kristo ƒe anyinɔɣia dze egɔme le ƒe 1874 me, be edze dziɖuɖu le dziƒo le ƒe 1878 me, eye be ame siwo aɖu dzi le Fiaɖuƒea me la katã aɖo afi ma mlɔeba le October ƒe 1914 me. Wogblɔ be nuŋeɣia anye tso ƒe 1874 va se ɖe ƒe 1914 me eye wòawu enu keŋkeŋ kple amesiaminawo nu ƒoƒo ƒu ɖe dziƒo. Ðe ale si wose nuwo gɔme bubui kura fia be Yesu meto gbɔgbɔ kɔkɔea dzi le mɔ fiam nuteƒewɔla siawo oa?\n6 Mefia nenema kura o! Gabu kpɔɖeŋu si míewɔ le ŋgɔdonyaa me ŋu kpɔ. Ne tsaɖilawo tsɔ dzitsitsi gblɔ nya aɖewo siwo mesɔ o tso teƒe siwo womede haɖe o ŋu alo bia nya tso teƒe mawo ŋu gake woƒe mɔfiala meɖo eŋu na wo enumake o la, ɖe ema fia be kakaɖedzi mele mɔfialaa ŋu oa? Gbeɖe! Nenema kee togbɔ be Mawu ƒe amewo dzea agbagba ɣeaɖewoɣi be yewoaɖe ale si Yehowa ƒe tameɖoɖo ava emee la gɔme hafi ɣeyiɣia va dena be gbɔgbɔ kɔkɔea nafia mɔ wo woase egɔme hã la, edze ƒãa be Yesu li kpli wo. Eya ta nuteƒewɔla siawo lɔ̃na faa trɔa woƒe susu ɖokuibɔbɔtɔe ne Mawu ɖɔ wo ɖo eye wòna gɔmesese nyuitɔ va su wo si.—Yak. 4:6.\n7. Gbɔgbɔmekekeli kae va klẽ na Mawu ƒe amewo?\n7 Le ƒe siwo kplɔ ƒe 1919 ɖo me la, nyateƒea ƒe kekelia me va nɔ kɔkɔm na Mawu ƒe amewo ɖe edzi. (Mixlẽ Psalmo 97:11.) Le ƒe 1925 me la, wota nyati vevi aɖe ɖe Gbetakpɔxɔ me, si ƒe tanyae nye “Dukɔ La Dzidzi.” Wotsɔ Ŋɔŋlɔa ɖo kpe edzi le eme nyuie be ƒe 1914 mee wodzi Mesia Fiaɖuƒea wònye nyagblɔɖi si le Nyaɖeɖefia ta 12 la me vava, afi si wotsɔ Mawu ƒe habɔbɔa ƒe akpa si le dziƒo sɔ kple nyɔnu aɖe si dzi vi la le. * Woɖe eme le nyatia me be yometiti kple xaxa siwo va Yehowa ƒe amewo dzi le ƒe mawo siwo me aʋawɔwɔ nɔ edzi yim me la nye dzesi be wonyã Satana le dziƒo, “eye dzi le ekum vevie, elabena enya be ɣeyiɣi vi aɖe koe le ye si.”—Nyaɖ. 12:12.\n8, 9. (a) Aleke wova te gbe ɖe Mawu Fiaɖuƒea ƒe vevienyenye dzii? (b) Nyabiase kawo mee míadzro?\n8 Aleke gbegbe Fiaɖuƒea le vevie? Tso ƒe 1928 me la, wova dze gbetete ɖe edzi le Gbetakpɔxɔ me be Fiaɖuƒea le vevie wu ɖeɖe si míakpɔ to tafea dzi. Nyateƒee, Mesia Fiaɖuƒea dzie Yehowa ato akɔ eƒe ŋkɔ ŋu, aʋli eƒe dziɖulanyenye ta, eye wòana tame siwo wòɖo ɖe ameƒomea ŋu nava eme.\n9 Ame kawoe aɖu fia kple Kristo le Fiaɖuƒea me? Ame kawoe anye Fiaɖuƒea teviwo le anyigba dzi? Eye dɔ ka ŋue wòle be Kristo yomedzelawo ƒe ŋku nabiã ɖo?\nAmesiaminawo Nu Ƒoƒo Ƒu Le Nuŋeɣia\n10. Nu ka gɔmee Mawu ƒe amewo se xoxoxo tso xexlẽme si nye 144,000 ŋu?\n10 Ƒe geɖe do ŋgɔ na ƒe 1914 la, Kristotɔ vavãwo se egɔme be Kristo yomedzela wɔnuteƒe 144,000 aɖu fia kplii le dziƒo. * Biblia Nusrɔ̃viawo kpɔe be menye kpɔɖeŋue xexlẽme ma nye o, eye be tso ƒe alafa gbãtɔ M.Ŋ. me kee wodze ame siawo tiatia gɔme.\n11. Nu ka mee va kɔ na ame siwo ava zu Kristo ƒe ŋugbetɔ la ku ɖe dɔ si woawɔ le anyigba dzi ŋu?\n11 Ke dɔ kae wòle be ame siawo siwo ava zu Kristo ƒe ŋugbetɔ la nanɔ wɔwɔm esime wogakpɔtɔ le anyigba dzi? Wokpɔe be Yesu te gbe ɖe gbeƒãɖeɖedɔa dzi eye wòtsɔe sɔ kple nuŋeŋedɔ. (Mat. 9:37; Yoh. 4:35) Abe ale si míegblɔe le Ta Evelia me ene la, wose egɔme tsã be nuŋeɣia ƒe didime anye ƒe 40, eye be kaka wòawu enu la amesiaminawo katã ayi dziƒo. Gake esi ƒe 40-awo va yi eye dɔa gakpɔtɔ le edzi eyim la, wova kpɔe be numekɔkɔ yeye hiã. Fifia míenya be ƒe 1914 mee nuŋeɣia dze egɔme. Enye ɣeyiɣi si me woɖe gbe vɔ̃ɖiawo, alo aʋatso Kristotɔwo, ɖa tso luawo, siwo nye Kristotɔ amesiamina wɔnuteƒewo, ŋu. Ɣeyiɣia de azɔ be woaƒo ame siawo siwo ayi dziƒo la ƒe ame susɔeawo nu ƒu.\nNuŋeɣia dze egɔme le ƒe 1914 me (Kpɔ memama 11)\n12, 13. Aleke Yesu ƒe kpɔɖeŋu siwo wowɔ tso talentoawo kple ɖetugbui ewoawo ŋu la va eme le ŋkeke mamlɛawo me?\n12 Tso ƒe 1919 dzi heyi la, Kristo le mɔ fiam kluvi nuteƒewɔla kple aɖaŋudzelaa be wòate gbe ɖe gbeƒãɖeɖedɔa dzi geɖe wu. Ƒe alafa gbãtɔ me kee wòde gbeƒãɖeɖedɔ sia asi na eyomedzelawo. (Mat. 28:19, 20) Ehe susu yi nɔnɔme siwo wòle be wòanɔ eyomedzela amesiaminawo si hafi woate ŋu awɔ dɔ sia hã dzi. Le mɔ ka nu? Le ɖetugbui ewoawo ŋuti kpɔɖeŋua me la, ena eme kɔ ƒãa be ne amesiaminawo di be yewoaɖo yewoƒe taɖodzinu si nye gomekpɔkpɔ le srɔ̃ɖeɖe gã si ayi edzi le dziƒo me, esime Kristo awɔ ɖeka kple eƒe “ŋugbetɔ,” si nye ame 144,000-awo la, ele be woanɔ ŋudzɔ ahanɔ ŋute le gbɔgbɔ me. (Nyaɖ. 21:2) Eye le talento ŋuti kpɔɖeŋua hã me la, Yesu ɖee fia be amesiaminawo atsɔ kutrikuku awɔ gbeƒãɖeɖedɔ si wòde wo si.—Mat. 25:1-30.\n13 Amesiaminawo ɖee fia le ƒe alafa ɖeka siwo va yi me be yewole ŋudzɔ le gbɔgbɔ me hele kutri kum le dɔ si wode yewo si la wɔwɔ me. Woaɖo woƒe ŋudzɔnɔnɔa teƒe na wo godoo! Gake Kristo ƒe hatidziɖula ame 144,000-awo nu koe woaƒo ƒu le nuŋeŋedɔa mea?\nFiaɖuƒe La Le Etevi Siwo Anɔ Anyigbaa Dzi Nu Ƒom Ƒu!\n14, 15. Ame hatsotso ene kawo ŋue woƒo nu tsoe le agbalẽ si nye Woɖe Nya Ɣaɣla La Ðe Go me?\n14 Tso gbe aɖe gbe ke la, mía nɔviŋutsu kple nɔvinyɔnu nuteƒewɔlawo di vevie be yewoase ame siwo “ameha gã” si woyɔ le Nyaɖeɖefia 7:9-14 le tsitre ɖi na la gɔme. Eya ta mewɔ nuku o be hafi ɣeyiɣia nade be Kristo naɖe ame siwo ameha gã la le tsitre ɖi na ŋuti nyateƒe bɔbɔe si míenya egbea helɔ̃ vevie ɖe go la, ale si míeɖea egɔmee tsã la to mɔ bubu kura.\n15 Le ƒe 1917 me la, wogblɔ le agbalẽ si nye Woɖe Nya Ɣaɣla La Ðe Go (si le yevugbe me) me be “dziƒomɔkpɔkpɔ evee li, eye anyigbadzimɔkpɔkpɔ eve hãe li.” Ame hatsotso vovovo kawo sie mɔkpɔkpɔ vovovo ene mawo asu? Wogblɔ be hatsotso gbãtɔe nye ame 144,000 siwo aɖu fia kple Kristo. Eveliae nye ameha gã la. Woxɔe se ɣemaɣi be ameha gã la le tsitre ɖi na xɔsetɔ aɖewo siwo gakpɔtɔ le Kristodukɔa ƒe sɔlemehawo me. Xɔse aɖe sinu le wo si ya, gake enu mesẽ be wòakpe ɖe wo ŋu woalé nuteƒewɔwɔ me ɖe asi ale si dze o. Eya ta woanye dziƒoyilawo ƒe hatsotso evelia, gake woƒe ɖoƒe made hatsotso gbãtɔa tɔ nu o. Wogblɔ be hatsotso etɔ̃lia akpɔ agbe le anyigba dzi eye woawoe nye “blematɔ nuteƒewɔlawo,” abe Abraham, Mose, kple bubuawo ene; woatsɔ ame siawo aɖo ŋusẽnɔƒe ɖe ameƒome susɔea, si anye hatsotso enelia la nu le anyigba dzi.\n16. Nyateƒea ƒe kekeli ka mee va nɔ kɔkɔm le ƒe 1923 kple 1932 me?\n16 Aleke gbɔgbɔ kɔkɔea kpe ɖe Kristo yomedzelawo ŋu wova se nya sia ŋuti nyateƒe si dea dzi gbɔ na mí egbea la gɔmee? Ðe eme va nɔ kɔkɔm vivivi esi nyateƒea ƒe kekelia nɔ keklẽm ɖe edzi. Le ƒe 1923 me ke la, Gbetakpɔxɔ gblɔ tso ame siwo mayi dziƒo o ŋu be woanɔ Kristo ƒe dziɖuɖua te le anyigba dzi. Le ƒe 1932 me la, Gbetakpɔxɔ dzro ale si Yonadab va kpe asi ɖe Israel fia Yehu, si Mawu si ami na ŋu le aʋa si wòho ɖe alakpasubɔsubɔ ŋu me la me. (2 Fia. 10:15-17) Nyatia ɖe eme be ame hatsotso aɖe li egbea siwo le abe Yonadab ene, eye wògblɔ be Yehowa akpɔ ame hatsotso sia ta “le Harmagedon-ʋaa me” be woanɔ agbe le anyigba sia dzi.\n17. (a) Gbɔgbɔmekekeli gã kae klẽ le ƒe 1935 me? (b) Ŋusẽ kae ameha gã la ŋuti gɔmesese yeye sia kpɔ ɖe Kristotɔ wɔnuteƒewo dzi? (Kpɔ aɖaka si nye “ Woƒe Dzi Dze Eme Azɔ” hã.)\n17 Le ƒe 1935 me la, gbɔgbɔmekekeli gã aɖe klẽ. Le takpekpe aɖe si wowɔ le Washington, D.C me la, woɖe nu me be ameha gã lae nye ame siwo si anyigbadzinɔnɔ ƒe mɔkpɔkpɔ le, eye woawo kee nye alẽ siwo ŋu Yesu ƒo nu tsoe le alẽwo kple gbɔ̃wo ŋuti lododoa me. (Mat. 25:33-40) Ameha gã la hã le ‘alẽ bubuawo’ dome, ame siwo ŋu Yesu gblɔ le be: “Ele nam be makplɔ woawo hã vɛ.” (Yoh. 10:16) Esi nuƒolaa, si nye J. F. Rutherford bia be: “Mi ame siwo katã le mɔ kpɔm be yewoanɔ agbe tegbee le anyigbaa dzi la, meɖe kuku miate ŋu atso míakpɔa?” la, ame siwo tso ɖe tsitrenu la wu vavalawo ƒe afã! Nuƒolaa yi edzi be: “Mikpɔ ɖa! Ameha gã lae nye esia!” Ewɔ dɔ ɖe ame geɖe dzi ŋutɔ be yewose etsɔmemɔkpɔkpɔ si le yewo si la gɔme azɔ.\nTakpekpe si wowɔ le Washington, D.C. le ƒe 1935 me; ame gbogbo siawo mekpɔ nɔƒe le takpexɔa ŋutɔ me o\n“WOƑE DZI DZE EME AZƆ”\nDUTOƑONUƑO si woƒo le May 31, 1935 dzi le Washington, D.C., U.S.A. takpekpea me ku ɖe ameha gãa ŋu la wɔ dɔ ɖe Mawu ƒe amewo dzi ale gbegbe. Se nya siwo ame siwo nɔ eteƒe gbe ma gbe dometɔ aɖewo gblɔ ɖa.\n“Do ŋgɔ na ƒe 1935 la, dzeɖoɖo geɖewo yia edzi le nɔviwo dome ku ɖe amesiaminanyenye kple emanyemanye ŋu. Megaɖoa ŋku gbe si gbe Nɔviŋutsu Rutherford ƒo nuƒo si ƒe tanyae nye ‘Ameha Gã La’ dzi vevie. Gbe ma gbea menɔ agbawo klɔm le kafteria, eye esi nuƒoa ɖo edzi la, meyi ɖadi teƒe aɖe nɔ le amehawo megbe. Esi Nɔviŋutsu Rutherford ɖe nu geɖe me vɔ la, ebia be ame siwo katã xɔe se be yewonye ameha gãa me tɔwo la natso. Metso enumake hetsa ŋku godoo, eye mekpɔe be ame siwo va takpekpea dometɔ akpa gãtɔ hã nɔ tsotsom. Tso gbe ma gbe la, kakaɖedzi blibo va su asinye be menye amesiaminae menye o . . . Dzidzɔe wònye nam be menye alẽ bubuawo dometɔ ɖeka.”—Henry A. Cantwell.\n“Numeɖeɖea na ame geɖe ƒe dzi dze eme, elabena mesenɛ nɔvi geɖewo gblɔna be yewomeka ɖe edzi tututu be amesiaminae yewonye o. Ke hã, womedina be yewoabu yewo ɖokuiwo be ameha gãa me tɔwoe yewonye o le esi míese egɔme tsã be ameha gãa me tɔwo nye ame siwo ‘melé nuteƒewɔwɔ me ɖe asi tututu o’ ta. Wo dometɔ geɖe ɖe ale si gbegbe woƒe dzi dze eme azɔ la gblɔ, eye numekɔkɔ yeye sia gade dzo yeye wo me le esi wova se ɖoƒe si wole le Yehowa ŋkume gɔme ta.”—Herman L. Philbrick.\n“Nu geɖe do dzidzɔ na mí le takpekpe sia ŋu. Fifia, míate ŋu aƒo nu tso agbe tegbee nɔnɔ le anyigba dzi ƒe mɔkpɔkpɔa ŋu na amewo faa. Ame geɖe siwo ɖua Ŋkuɖodzi [ƒe kpɔɖeŋunuawo] tsã la dzudzɔ le esi wova se egɔme azɔ be menye amesiaminae yewonye o ta.”—John C. Booth.\n18. Ame kawo nu ƒoƒo ƒu ŋue Kristo yomedzelawo va trɔ susu ɖo, eye nu kae do tso eme?\n18 Tso ɣemaɣi la, Kristo le mɔ fiam eƒe amewo be woatrɔ susu ɖe ame siwo ava nye ameha gã la me tɔwo, ame siwo atsi agbe ato xaxa gãa me dedie la nu ƒoƒo ƒu ŋu. Le gɔmedzedzea me la, ɖeko wòdze abe ɖe ame siwo nu woaƒo ƒu masɔ gbɔ tututu o ene. Nɔviŋutsu Rutherford kura gblɔ kpɔ be: “Edze abe ameha gã la megbɔna ha gã aɖeke nye ge o ene.” Gake tso ɣemaɣi va se ɖe fifia la, míekpɔ ale si gbegbe Yehowa yra ɖe nuŋeŋedɔa dzii la gaglã! Le Yesu kple gbɔgbɔ kɔkɔea ƒe mɔfiafia te la, amesiaminawo kple woƒe zɔhɛ ‘alẽ bubuawo’ va zu “alẽha ɖeka” hele subɔsubɔm le “alẽkplɔla ɖeka” te abe ale si Yesu ŋutɔ gblɔe ɖi ene.\nNɔviŋutsu Rutherford mete ŋu kpɔ ale si gbegbe ameha gãa ava sɔ gbɔe la do ŋgɔ o Tso miame yi ɖusime: Nathan H. Knorr, Joseph F. Rutherford, kple Hayden C. Covington\n19. Akpa kae míate ŋu awɔ atsɔ ana be ameha gã la nayi edzi anɔ dzidzim ɖe edzi?\n19 Nuteƒewɔla akpa gãtɔ anɔ agbe tegbee le paradiso me le anyigba dzi, le Kristo kple eƒe hatidziɖula 144, 000-awo ƒe dziɖuɖua te. Ðe menye dzidzɔ na mí be míekpɔ ale si Kristo fia mɔ Mawu ƒe amewo wova se etsɔmemɔkpɔkpɔ ma gɔme nyuie abe ale si wòdze ƒãa le Ŋɔŋlɔawo me ene oa? Mɔnukpɔkpɔ gã kae nye esi wònye na mí be míegblɔa mɔkpɔkpɔ sia ŋu nya na amewo le gbeadzi! Mina míawɔ geɖe le gbeƒãɖeɖedɔa me ale si míate ŋui ale be ameha gãa nayi edzi anɔ dzidzim ɖe edzi be wòahe kafukafu gã vɛ na Yehowa ƒe ŋkɔ!—Mixlẽ Luka 10:2.\nAmeha gã la yi edzi le dzidzim ɖe edzi\nNu Si Nuteƒewɔwɔ Na Fiaɖuƒea Bia\n20. Satana ƒe habɔbɔa ƒe akpa vovovoawo ɖe, eye nu kae Kristotɔwo ƒe nuteƒewɔwɔ bia?\n20 Esi Mawu ƒe amewo yi edzi le nu srɔ̃m tso Fiaɖuƒea ŋu la, ehiã be woase nu si nuteƒewɔwɔ na dziƒodziɖuɖu sia bia hã gɔme bliboe. Eya ta ƒe 1922 ƒe Gbetakpɔxɔ aɖe gblɔ be habɔbɔ evee le dɔ dzi, Yehowa ƒe habɔbɔ kple Satana hã tɔ, eye be asitsahawo, subɔsubɔhawo, kple dunyahehawoe ƒo ƒu nye Satana ƒe habɔbɔa. Mele be ame siwo le Mawu ƒe Fiaɖuƒe si le Kristo ƒe kpɔkplɔ te ƒe akpa dzi la naƒo wo ɖokui ɖe Satana ƒe habɔbɔa ƒe akpa aɖeke me o, elabena esia anye nuteƒemawɔmawɔ na Fiaɖuƒea. (2 Kor. 6:17) Nu kae esia fia?\n21. (a) Nuxlɔ̃ame kae kluvi nuteƒewɔlaa na Mawu ƒe amewo tso asi gã tsatsa ŋu? (b) Nya kae 1963 ƒe Gbetakpɔxɔ aɖe gblɔ tso “Babilon Gã la” ŋu?\n21 Enuenu la, gbɔgbɔmenuɖuɖu si tsoa kluvi nuteƒewɔla gbɔ la kloa nu le nu fitifiti siwo yia edzi le asi gãwo tsatsa me dzi, eye woxlɔ̃a nu Mawu ƒe amewo be woakpɔ nyuie be ŋutilãmenudidi vivivo ƒe mɔ̃ nagaɖe wo o. (Mat. 6:24) Nenema kee míaƒe agbalẽwo yia edzi kloa nu le Satana ƒe habɔbɔa ƒe akpa si nye subɔsubɔhawo hã dzi. Ƒe 1963 ƒe Gbetakpɔxɔ aɖe gblɔe eme kɔ nyuie be “Babilon Gã la” le tsitre ɖi na xexea me alakpasubɔsubɔhawo katã, ke menye Kristodukɔa ɖeɖe ko o. Eya ta abe ale si míava dzro eme le agbalẽ sia ƒe Ta 10 lia me ene la, wokpe ɖe Mawu ƒe amewo ŋu le dukɔ sia dukɔ kple to sia to me be ‘woado go le Babilon Gã la me’ ahakɔ wo ɖokuiwo ŋu tso alakpasubɔsubɔ ƒe nuwɔna ɖe sia ɖe me.—Nyaɖ. 18:2, 4.\n22. Le Xexemeʋa Gbãtɔ wɔɣi la, aleke Mawu ƒe amewo dometɔ geɖe se Romatɔwo 13:1 gɔmee?\n22 Ke Satana ƒe habɔbɔa ƒe akpa si nye dunyahehawo ya ɖe? Ðe Kristotɔ vavãwo ate ŋu akpɔ gome le dukɔwo ƒe aʋawɔwɔwo kple nyaʋiʋliwo mea? Le Xexemeʋa Gbãtɔ wɔɣi la, Biblia Nusrɔ̃viwo se egɔme be mele be Kristo yomedzelawo nawu wo havi amegbetɔ o. (Mat. 26:52) Ke hã, wo dometɔ geɖe se nuxlɔ̃ame si le Romatɔwo 13:1 be woaɖo to “ŋusẽtɔwo” la gɔme be ele be yewoalɔ̃ awɔ asrafodɔ, ado asrafowu, ahatsɔ tu gɔ̃ hã, gake ne wobia tso yewo si be yewoawu futɔawo la, yewoada tua ɖe yame.\n23, 24. Aleke Kristo yomedzelawo se Romatɔwo 13:1 gɔmee le Xexemeʋa Evelia wɔɣi, eye aleke wokpe ɖe wo ŋu wova se egɔme nyuie wu?\n23 Le ɣeyiɣi si tututu me Xexemeʋa Evelia nɔ egɔme dzem le ƒe 1939 me la, wodzro akpaɖekedzimademade ƒe nyaa me tsitotsito le Gbetakpɔxɔ me. Nyatia ɖe nu me eme kɔ nyuie be mele be Kristotɔwo nakpɔ gome le dukɔ siwo dzi Satana le ŋusẽ kpɔm ɖo la ƒe aʋawɔwɔ kple nyaʋiʋli aɖeke me o. Mɔfiame sia va ɖe ɣeyiɣi nyuitɔ dzi ŋutɔ! Elabena ekpɔ Kristo yomedzelawo ta be ʋukɔkɔɖi dziŋɔ si me dukɔwo kpɔ gome le le aʋa ma me la ƒe fɔɖiɖi aɖeke meva wo dzi o. Ke hã, tso ƒe 1929 me la, wogblɔ le míaƒe agbalẽwo me hã be menye amegbetɔwo ƒe dziɖuɖuwoe nye ŋusẽtɔ siwo woyɔ le Romatɔwo 13:1 kura o, ke boŋ Yehowa kple Yesu ye. Gake gɔmesese si sɔ wu gahiã.\n24 Le ƒe 1962 me la, gbɔgbɔ kɔkɔea kpe ɖe Kristo yomedzelawo ŋu gɔmesese nyuitɔ va su wo si esi wota nyati vevi aɖewo le November 15 kple December 1 ƒe Gbetakpɔxɔ me tsɔ ɖe Romatɔwo 13:1-7 me. Mawu ƒe amewo va se egɔme mlɔeba be Yesu ƒe nya nyanyɛ siwo nye be, “Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu” la fia be seɖoƒe li na yewoƒe toɖoɖo dziɖuɖuwo. (Luka 20:25) Kristotɔ vavãwo va se egɔme azɔ be ŋusẽtɔawo le tsitre ɖi na dziɖula siwo le xexea me, eye be ehiã be Kristotɔwo nabɔbɔ wo ɖokui na wo. Ke hã, seɖoƒe li na woƒe toɖoɖo ŋusẽtɔ siawo. Ne amegbetɔ ŋusẽtɔwo bia tso mía si be míawɔ nu si anye Yehowa Mawu ƒe se dzi dada la, ekema míegblɔna abe ale si apostoloawo gblɔ le blema ene be: “Ele be míaɖo to Mawu abe dziɖula ene wu amewo.” (Dɔw. 5:29) Le agbalẽ sia ƒe Ta 13 kple 14 lia me la, míasrɔ̃ nu geɖe tso ale si Mawu ƒe amewo wɔ akpaɖekedzimademade ƒe gɔmeɖosea ŋu dɔe la ŋu.\nMɔnukpɔkpɔ gã kae nye esi wònye na mí be míegblɔa agbe tegbee nɔnɔ ƒe mɔkpɔkpɔ si ŋu Biblia ƒo nu tsoe la ŋu nya na amewo!\n25. Nu ka tae nèkpɔa ŋudzedze ɖe ale si gbɔgbɔ kɔkɔea fiaa mɔ mí be míase Mawu Fiaɖuƒea gɔmee ŋu?\n25 Bu nu siwo gbegbe wofia Kristo yomedzelawo tso Fiaɖuƒea ŋu le ƒe alafa ɖeka siwo va yi me ŋu kpɔ. Míeva nya ɣeyiɣi si woɖo Mawu Fiaɖuƒea anyi le dziƒo kple ale si Fiaɖuƒea le vevie. Míeva se mɔkpɔkpɔ eve siwo li na nuteƒewɔlawo la gɔme nyuie wu; dziƒomɔkpɔkpɔ kple anyigbadzimɔkpɔkpɔ. Eye míeva nya nu si nuteƒewɔwɔ na Fiaɖuƒea bia tso mía si kple afi si míabɔbɔ mía ɖokui na xexea me dziɖulawo ase ɖo. Bia ɖokuiwò be, ‘Ne menye ɖe Yesu Kristo fia mɔ eƒe kluvi wɔnuteƒe si le anyigba dzi la wose nyateƒe xɔasi mawo gɔme hefia mí o ɖe, afi kae míato anya wo?’ Yayra ka gbegbe nye esi wònye na mí be Kristo kple gbɔgbɔ kɔkɔea le mɔ fiam mí!\n^ mm. 7 Do ŋgɔ na ɣemaɣi la, wose egɔme be ŋutega ma fia aʋa aɖe si adzɔ ɖe Roma Fiaɖuƒea kple Roma Katolikohaa dome.\n^ mm. 10 Le June 1880 me la, wogblɔ le Zion Gbetakpɔxɔ me be ame 144,000-awo anye dzɔdzɔme Yudatɔ siwo ava zu Kristo yomedzelawo hafi ƒe 1914 naɖo. Gake le ƒe 1880 ƒe nuwuwu lɔƒo la, wova na numekɔkɔ bubu si de sɔsɔ ge kple ale si míese egɔmee egbea.\nAleke wòdzɔe be Kristotɔ vavãwo va se nyateƒe si ku ɖe ƒe 1914 ŋu kple ale si Mawu Fiaɖuƒea le vevie la gɔmee?\nNu kae ʋãa wò be nàkpe ɖe ame bubuwo ŋu woava zu Fiaɖuƒea tevi le anyigba dzi?\nGɔmesese nyuitɔ kae su mía si fifia ku ɖe nuteƒewɔwɔ na Fiaɖuƒea kple toɖoɖo ŋusẽtɔwo ŋu?\nNu kae na nèka ɖe edzi be Kristo to gbɔgbɔ kɔkɔea dzi le mɔ fiam eyomedzelawo be woase Mawu Fiaɖuƒea ŋu nyawo gɔme?\nYesu ƒe lu kple gbe wuwluiwo ŋuti kpɔɖeŋua ɖɔ ɣeyiɣi si me wowu nukuawo, wonɔ tsitsim, kple esime woŋe nukuawo. Gɔmesese yeye kawoe su mía si ku ɖe nuŋeɣia ŋu?\nYehowa Ðasefo siwo wu 760,000 ye le Biblia me nyateƒea gblɔm le Brazil. Aleke Biblia Nusrɔ̃viwo dze mawunyagbɔgblɔ gɔme le Anyiehe Amerika?


Biblica® Se aɖeke mebla Biblia zazã o Agbenya La™ Yohanes 3 1\nƒe agbalẽ etɔ̃lia\n1 Nye, hamemegã tsitsitɔ gbɔe agbalẽ sia tso,\nNa xɔ̃nye lɔlɔ̃tɔ Gayo, ame si melɔ̃na le nyateƒe me.\n2 Xɔ̃nye lɔlɔ̃a, medo gbe ɖa be nànɔ lãmesesẽ me, eye nu sia nu nadze edzi na wò nyuie abe ale si wò luʋɔ gɔ̃ hã le dedie ene. 3 Mekpɔ dzidzɔ ŋutɔ esi nɔvi aɖewo va ƒo nu tso ale si nèlé nyateƒea me ɖe asi goŋgoŋ, eye nèle agbe nɔm le nyateƒe la nu la ŋu. 4 Naneke medoa dzidzɔ nam wu be mase be vinyewo le agbe nɔm ɖe nyateƒe la nu o.\nBeléle na Aƒetɔ la ƒe dɔwɔlawo\n5 Xɔ̃nye lɔlɔ̃a, èle nuteƒe wɔm le nu siwo nèle wɔwɔm na nɔviawo la me, togbɔ be wonye amedzrowo na wò hã. 6 Woɖi ɖase na hamea katã tso wò lɔlɔ̃ si nèɖe fia wo la ŋu. Anyo be nàdo mɔ wo le mɔ nyuitɔ si dze Mawu ŋu la nu, 7 elabena ŋkɔ la tae wodze mɔ hele tsatsam, eye womexɔ kpekpeɖeŋu aɖeke tso trɔ̃subɔlawo gbɔ o ɖo. 8 Le esia ta la, ehiã be miawɔ dɔmenyo na ame sia tɔgbiwo, ale be mí katã míawɔ dɔ ado nyateƒe la ɖe ŋgɔ.\n9 Meŋlɔ agbalẽ ɖo ɖe hamea, gake Diotrefo si tsɔ eɖokui wɔ ŋgɔgbenɔlae la meɖo to nye nyawo o. 10 Eya ta ne meva la, maɖe nu siwo katã wɔm wòle la ɖe go, vevietɔ ale si wòle mía ŋu gblẽm la ta. Hekpe ɖe esia ŋu la, eɖea ame siwo dina be yewoaxɔ nɔviawo la le hame.\n11 Xɔ̃nye lɔlɔ̃tɔ, megakpɔ nu vloe wɔwɔ ƒe kpɔɖeŋu nàwɔ o, ke boŋ srɔ̃ nu nyui wɔwɔ. Ame sia ame si wɔ nu nyui la tso Mawu gbɔ. Ame si wɔa nu vɔ̃ la menya Mawu o. 12 Ame sia ame ƒoa nu nyui le Demetrio ŋu. Nyateƒea ŋutɔ hã gblɔa eƒe nya nyui. Míawo hã míeɖi ɖase nyui le eŋu, eye wò ŋutɔ enyae be míaƒe ɖaseɖiɖi nye nyateƒe.\n13 Nya geɖe le asinye be maŋlɔ na wò, gake nyemedi be maŋlɔe kple nuŋlɔti kple nuŋlɔtsi ɖeɖe ko o. 14 Mele mɔ kpɔm be míado go kpuie, eye míaƒo nu ŋkume kple ŋkume.\n15 Ŋutifafa nanɔ anyi kpli wò.\nNɔvi siwo katã le afi sia la do gbe na wò nyuie. Do gbe na nɔvi siwo le gbɔwò la na mí ɖekaɖeka.


GBE BUBU Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikongo Kikuyu Kimbundu Kinyarwanda Kirghiz Kisonge Korean Lingala Lithuanian Luo Malagasy Maya Mazatec (Huautla) Mixe Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nTSƆE be xɔ̃wò aɖe si gbɔ mèlɔ̃a nu le kura o la wɔ nane si gɔme mèse o. Ame bubuwo ƒo nu tsi tre ɖe eŋu, wodrɔ̃ ʋɔnui be susu vɔ̃ ye nɔ esi hegblɔ be eƒe tame sẽ. Ðe nàxɔ ameawo ƒe nyaa dzi se enumakea, alo àɖe mɔ be ye xɔlɔ̃a naɖe eɖokui nu? Ne eya ŋutɔ mele afi ma be wòaɖe eɖokui nu o la, ɖe nàxɔ dzigbɔɖi ahaka ɖe edzi be susu nyui aɖe tae wòwɔ nu ma ɖoa?\nHafi nàgblɔ wò susu tso nya si nèse ŋu la, àdi be yeanya nu geɖe wu tso xɔ̃wòa ŋu. Ðewohĩ àbia be, ‘Ðe menya xɔ̃nye sia nyuiea, eye susu ka koŋ tae eƒe nu doa dzidzɔ nam ɖo?’ Afɔɖeɖe nyui aɖee nye ema. Gake bu eŋu kpɔ: Ðe mele be míabu nuwo ŋu alea ke ne míele biabia si fɔ ɖe te be ɖe Mawu nye ŋutasẽla hã la ŋu ɖom oa?\nÐewohĩ asesẽ na wò be nàse Mawu ƒe nuwɔna aɖewo, alo nu si tae wòɖe mɔ ɖe nanewo ŋu la, gɔme. Ame geɖewo agblɔ be Mawu ƒe tame sẽ eye woade dzi ƒo na wò hã be nàbu susu mawo ke ɖe Mawu ŋu. Ðe nàka ɖe edzi be anye susu nyui aɖe tae Mawu wɔ nu mawo ɖo ahalala va se ɖe esime nèse nuwo gɔme nyuie wua? Ale si nàɖo nya sia ŋui la anɔ te ɖe ale si nèdze si Mawui dzi. Bia ɖokuiwò be, ‘Xɔlɔ̃ ka ƒomevie Mawu nye nam?’\nNe agbea le sesẽm na wò la, ele bɔbɔe be nàgblɔ be Mawu melɔ̃ ye kura o. Gake bu nya sia ŋu kpɔ. Mawu gbɔe wòtso be agbea le sesẽm na wòa, alo eya gbɔe nu nyui siwo su mía si le agbe me la tso? Abe ale si míekpɔe ene la, Satana ye nye “xexe sia dzi ɖula,” ke menye Yehowae o. (Yohanes 12:31) Eya ta Satanae le megbe na fukpekpe kple nu madzɔmadzɔ siwo katã le edzi yim le xexea me. Eye ɖe màlɔ̃ ɖe edzi be míawo ŋutɔwo míaƒe blibomademade kpakple nuɖiɖeamewo gbɔe míaƒe kuxi geɖewo tso oa?\nMawu gbɔe wòtso be agbea le sesẽm na wòa, alo eya gbɔe nu nyui siwo su mía si le agbe me la tso?\nKe nu kawoe tsoa Mawu ya gbɔ na mí? Bu Biblia me nya siawo ŋu kpɔ: Mawue nye “dzi kple anyigbawɔla”; míaƒe ametia si wòwɔ “nukutɔe” la hã le eƒe nuwɔwɔwo dome; eye Yehowae nye ‘Mawu, si si me wò agbe le.’ (Psalmo 124:8; 139:14; Daniel 5:23) Nu kae nya siawo katã le mía fiam?\nEfia be mía Wɔla la gbɔe míaƒe agbegbɔgbɔ, agbe si míele la, tso. (Dɔwɔwɔwo 17:28) Efia be agbe si míele, anyigbadzinu nyui siwo ƒo xlã mí, dzidzɔ si míekpɔna le lɔlɔ̃ɖeɖefia kple xɔlɔ̃wɔwɔ me, kpakple dzidzɔ si nuɖɔɖɔkpɔ, nulélekpɔ, nusese, kple nuʋeʋẽse nana míekpɔna la katã nye nunanawo tso Mawu gbɔ. (Yakobo 1:17) Ðe màlɔ̃ ɖe edzi be yayra mawo fia be Mawu nye Xɔlɔ̃ si ŋu wòle be míade bubui eye wònye ame si dzi wòle be míaka ɖo oa?\nÐewohĩ asesẽ na wò be nàka ɖe Mawu dzi. Ate ŋu awɔ na wò be yemedze sii nyuie ne yeaka ɖe edzi haɖe o. Gɔmesese le esia ŋu. Míate ŋu adzro susu siwo tae ame aɖewo bua Mawu ŋutasẽlae la katã me le nyati ʋɛ siawo me o. Gake ɖe maɖe vi na wò be nàdze agbagba adze si Mawu nyuie wu oa? * Míeka ɖe edzi be ne èwɔ esia la, àva nya nyateƒea ku ɖe Mawu ŋu. Ðe Mawu ƒe tame sẽa? Ao, ke boŋ, “Mawu nye lɔlɔ̃.”—1 Yohanes 4:8.\n^ mm. 8 Le kpɔɖeŋu me, àte ŋu axlẽ nu geɖe tso nu si tae Mawu ɖe mɔ ɖe vɔ̃ɖinyenye ŋu la ŋu le agbalẽ si nye Nuka Tututue Nye Biblia ƒe Nufiafia? ƒe ta 11 lia. Yehowa Ðasefowoe tae.\nƉoe Ɖe Amewo Ɖoe Ɖe Amewo Ðe Nàka Ðe Mawu Dzia?


Russia Ƒe Ʋɔnudrɔ̃ƒe Gãtɔ: Asiɖoɖo Samara Nutome Subɔsubɔhabɔbɔa Dzi\nGBE BUBU Afrikaans Albanian Armenian Azerbaijani Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Zulu\nRussia Ƒe Ʋɔnudrɔ̃ƒe Gãtɔ Gade Asi Asiɖoɖo Samara Nutome Subɔsubɔhabɔbɔa Dzi Ƒe Nyaa Dɔdrɔ̃ Me\nLe November 12, 2014 dzi la, Russia ƒe Ʋɔnudrɔ̃ƒe Gãtɔ ɖoe be woagadze nya si wode toa me be woaɖo asi Yehowa Ðasefo siwo le Samara ƒe nutome subɔsubɔhabɔbɔa dzi la dɔdrɔ̃ gɔme. Kodzoɖoɖo la dze egɔme ɣleti ɖekae nye esia le October 8 dzi. Nyakakadɔwɔlawo, Ðasefo bubuwo, nyateƒekpɔlawo abe dutadukɔwo ƒe teƒenɔlawo ene kple senyalawo yɔ akpata gã si Ʋɔnudrɔ̃ƒea na wo dɔmenyotɔe be woanɔ eme la me taŋtaŋ. Esi woƒo nu tso senya aɖewo ŋu vɔ la, wogli kodzoa da ɖe ŋkeke bubu dzi.\nVasily Kalin, si nye Yehowa Ðasefo siwo le Russia ƒe Dɔdzikpɔƒea ƒe teƒenɔla gblɔ be: “Míele mɔ kpɔm vevie be Russia ƒe Ʋɔnudrɔ̃ƒe Gãtɔ si ŋu míedea bubui ŋutɔ la atso afia dzɔdzɔe ahate fli ɖe amenutsolaa ƒe nyawo me atsɔ ade dukplɔsea ƒe ɖoɖo siwo wowɔ be woatsɔ akplɔ demokrasidukɔwo la dzi.” Yehowa Ðasefowo le mɔ kpɔm be Ʋɔnudrɔ̃ƒea akpɔ mawusubɔsubɔ ƒe ablɔɖe ta abe ale si wòle le Russia ƒe Dukplɔsea me ene.


Biblica® Se aɖeke mebla Biblia zazã o Agbenya La™ Yohanes 2 1\nNa hamenyɔnu lɔlɔ̃a si nye Mawu ƒe ame tiatia tɔxɛ, ame si melɔ̃na vevie la kple viawo katã. Menye nye ɖekae o, ke boŋ ame siwo katã dze si nyateƒe la 2 le nyateƒe si le mía me eye wòanɔ mía me tegbee la ta:\n3 Amenuveve, nublanuikpɔkpɔ kple ŋutifafa si tso Mawu Fofo la kple Yesu Kristo, Fofo la ƒe Vi la gbɔ la nanɔ anyi kpli mi le nyateƒe kple lɔlɔ̃ me.\n4 Enye dzidzɔ gã aɖe nam be makpɔ be viwò aɖewo le agbe nɔm le nyateƒea me abe ale si Fofo la de se na míe ene. 5 Eye azɔ la, nyɔnu lɔlɔ̃a, menye se bubu aɖekee mele dedem na mi o, ke boŋ esi ko miese tso gɔmedzedzea me ke, mele biabiam be mialɔ̃ mia nɔewo. 6 Lɔlɔ̃ lae nye be míawɔ ɖe eƒe sededewo dzi. Abe ale si miese tso gɔmedzedzea me ene la, eƒe see nye be míanɔ agbe le lɔlɔ̃ me.\n7 Ameblela geɖewo siwo mexɔe se be Yesu Kristo va abe amegbetɔ ene le ŋutilã me o la kaka ɖe xexea me. Ame siawo dometɔ ɖe sia ɖe nye ameblela kple Kristo ƒe futɔ. 8 Mikpɔ nyuie be nu si ŋu miedze agbagba le la nagage le mia si o, ke boŋ miaxɔ fetu si de blibo. 9 Ame sia ame si afia nu si to vovo tso Kristo ƒe nufiafia gbɔ la, mele Mawu me o. Ke ame si lé Kristo ƒe nufiafia me ɖe asi la le agbe le Fofo la kple Vi la me. 10 Ne ame aɖe va kple nufiafia si mesɔ ɖe Kristo tɔ dzi o la, migado wòezɔ teti hã nɛ o, eye migaxɔe ɖe miaƒe aƒe me kura o. 11 Ame si xɔ ame sia la sɔ kple eya amea le eƒe ŋutasẽnuwo wɔwɔ me.\n12 Nya geɖe li si madi be maŋlɔ na mi, gake nyemaŋlɔe kple agbalẽŋlɔtsi kple agbalẽ o, ke boŋ mele mɔ kpɔm be mava kpɔ mi ɖa, eye míaɖo dze ŋkume kple ŋkume, ale be míaƒe dzidzɔkpɔkpɔ nade blibo.


Wowu Yesu Le Golgata | Biblia Me Nusɔsrɔ̃wo Na Ðeviwo\nNunɔlawo ƒe tatɔwo kplɔ Yesu yi nutodziɖulaa ƒe fiasã me. Pilato bia wo be: ‘Nu kae miebe ŋutsu sia wɔ?’ Woɖo eŋu be: ‘Ebe fiae yenye!’ Pilato bia Yesu be: “Wòe nye Yudatɔwo ƒe Fia la?” Yesu ɖo eŋu be: “Nye Fiaɖuƒe menye xexe sia ƒe akpa aɖeke o.”\nEya ta Pilato ɖo Yesu ɖe Herodes si nye Galilea nutoa dzi ɖula be akpɔ nutsotso aɖe le eŋu hã. Herodes mekpɔ vodada aɖeke le Yesu ŋu o eya ta egbugbɔe ɖo ɖe Pilato. Pilato gblɔ na ameawo be: ‘Nye kple Herodes siaa míekpɔ vodada aɖeke le ŋutsu sia ŋu o. Maɖe asi le eŋu.’ Ameha la do ɣli be: ‘Wui! Wui!’ Asrafowo tsɔ atam ƒo Yesu, ɖe ta ɖe eŋu eye wotu kɔe. Woɖɔ ŋùkuku nɛ eye woɖu fewu le eŋu gblɔ be: “Míedo gbe na wò, Yudatɔwo ƒe Fia!” Pilato gagblɔ na ameawo be: ‘Nyemekpɔ vodada aɖeke le ŋutsu sia ŋu o.’ Gake wodo ɣli be: “Hee ɖe ati ŋu!” Eya ta Pilato ɖe asi le eŋu be woawu.\nWokplɔ Yesu yi teƒe si woyɔna be Golgata, woklãe ɖe ati ŋu eye wofɔ atia ɖe tsitrenu. Yesu do gbe ɖa be: “Fofo, tsɔe ke wo, elabena womenya nu si wɔm wole o.” Amewo ɖu fewu le Yesu ŋu gblɔ be: ‘Ne Mawu ƒe Vie nènye la, ekema ɖi le atia ŋu! Xɔ na ɖokuiwò.’\nNu vlo wɔla siwo wohe ɖe ati ŋu le exa la dometɔ ɖeka gblɔ nɛ be: “Ðo ŋku dzinye ne èva ɖo wò Fiaɖuƒe la me.” Yesu do ŋugbe nɛ be: “Ànɔ Paradiso me kplim.” Le ŋdɔ me la, viviti do ɖe anyigba la dzi gaƒoƒo etɔ̃. Nusrɔ̃lawo dometɔ aɖewo tɔ ɖe atia gbɔ. Yesu dada Maria hã nɔ afi ma. Yesu gblɔ na Yohanes be wòalé be na Maria abe nɔa ene.\nMlɔeba Yesu gblɔ be: “Wowu enu!” Ebɔbɔ ta eye wògbɔ zi mamlɛtɔ. Enumake anyigba ʋuʋu sesĩe. Xɔmetsovɔ si tso Kɔkɔeƒea kple Kɔkɔeƒewo Ƒe Kɔkɔeƒea dome le gbedoxɔa me la dze ɖe eve. Asrafomegã aɖe gblɔ be: ‘Nyateƒee, Mawu ƒe Vie ame sia nye.’\n“Aleke gbegbee Mawu ƒe ŋugbedodowo ɖasɔ gbɔe o, wo katã nye “ɛ̃” to eya amea dzi.”—2 Korintotɔwo 1:20\nNyabiasewo: Nu ka tae Pilato ɖe mɔ be woawu Yesu? Aleke Yesu ɖee fia be yetsɔ ɖe le eme na amewo wu ye ŋutɔ?\nMateo 27:11-14, 22-31, 38-56; Marko 15:2-5, 12-18, 25, 29-33, 37-39; Luka 23:1-25, 32-49; Yohanes 18:28–19:30\nNu ka tae Pilato ɖo Yesu ɖe Herodes gbɔ be wòadrɔ̃ ʋɔnui? Ðe ŋusẽ mele Pilato si be wòadrɔ̃ ʋɔnu Yesu oa?\nPilato Gblɔ Be: “Mikpɔ Ða! Ŋutsu Lae Nye Esi!”\nPilato gɔ̃ hã kpɔ Yesu ƒe nɔnɔme nyoameŋuwo dze sii.\nViviti si do le ŋkeke me, anyigbaʋuʋua kple gbedoxɔmetsovɔ si dze ɖe eve la katã ɖo kpe nu ɖeka dzi.


Do nugododeƒe - Wikipedia\nAfɔdzido si dzi wobɔbɔna ɖo kple agbadɔ ƒe nɔnɔmetata.\nDo nugododeƒe or afɔdzidedo nye nugodo deƒe aɖe si lɔa amemi ɖe do si woɖe ɖe anyigba la. Mezana tsi o loo alo liter de etɔ ko atsɔ tutu mi la woadzo to ekɔkɔ ɖe miadzi me. Ne wotui nyuie eye wole be nɛ ha nyuie la woateŋu aɖe dɔlekuiwomama dzi kpɔtɔ to afɔdzi si le anyi gbadzaa la to nugodo dede ɖe anyi gbadzaa me. Esia ɖea dɔlekuiwo mama le nugodo kple nuɖuɖu tso nudzodzuiwo gbɔ kpɔtɔna. Dɔlekui siawo koŋ nana afɔdzidededɔ si mana bɔbɔe kple ŋɔviwo le dɔkaviwo me dɔ. Afɔdzidededɔ si mana bɔbɔe la hea ku vɛ na ɖevi siwo mexɔ ƒe atɔ o la si de million 0.7 le ƒe 2011 eye wobu million 250 suku ŋkekewo. Do nugododeƒewo nye mɔnu si dzi woato ama mi tso amewo gbɔ.\nAkpa etɔe le afɔdzido ŋu: do ɖeɖe ɖe anyigba, do vi ɖeɖe ɖe anyigba gota, kple xɔ. Edoa yi tome abe meter 3&nbsp (afɔ 10&nbsp) eye wokeke abe m 1 (afɔ 3.2 ). World Health Organization ɖoe be woatui ɖe afisi eƒe didime tso aƒeme gbɔ anɔ bɔbɔe na egbɔ yiyi eye eƒe ʋeʋe ha manye tukaɖa o. Ele be eƒe tete ɖe tometsi kple gotatsi na didi vie be mahe pollution ve o. Mele be edo si woɖe ɖe atia nawu centimeter 25 (inche 9.8 ) be ɖeviwo mage dze eme o. Kekle megaɖo eme o be nudzodzoewo makpɔ mɔ age ɖe eme o. Ahia be woatu doa ne wome le ezam o. Ne edoa yɔ abe meter 0.5 (afɔ 1.6), ele be woalɔe alo woatu yeye woaɖe xɔa ɖa alo woagbugbɔ tui ɖe teƒe yeyea. Belele na fecal sludge si woɖe tso doa me nyea nusese. Ne womewɔe nyuie o la, ehea yame kple lamese tukaɖa va nɛ.\nWoateŋu tu afɔdzido ɖe dzi le mɔ geɖewo me. Ɖekae nye woana mɔ ya ƒe dodo le eme va gota. Esia hea ya ƒe dodo ɖe dzi eye woɖea eƒe ʋeʋe dzi kpɔtɔ na. Egahea nudzodzoewo ɖa ne woxe eta kple mesh (zigeɖe wowɔe kple fiberglass). Afɔdzisiawo ƒomevi mehia be woatu doa le gota o. Tutuɖedzi mɔnu bubuwoe nye woatui be aɖuɖɔ atsa yiɖe doa me eye woatu gota godzi woase kple ekpe alo cement kpeviwo be woanɔ te sesie.\nVaseɖe ƒe 2013 me la, ame million 1.77 za na afɔdzido. Esia bɔ wu le dukɔ siwo le tsitsim kple le kɔƒe kpakple gbedada teƒewo. Le ƒe 2011 me la, nugododeƒe nyuie me le ame million 2.5 billion si o eye billion ɖeka denɛ ɖe nugodo dede ɖe anyi gbadzaa woƒe gotanɔƒewo. Asia ƒe nyiehe kple Sub-Sahara ƒe Africa woe si nugododeƒe nyuie me li o. Le dukɔmayiŋgɔ me la, afɔdzido tutu xɔ asi abe USD 25 kple 60. Belele nɛ edziedzi axɔ abe USD 1.5 kple 4 na ame ɖeka le ƒe ɖeka me; esi amewomenya o. Le kɔƒe du aɖewo India me la, woɖo "Ne Nugododeƒe Meli o la, Maɖe Nyɔnu o" ɖoɖowo anyi be woatsɔ he afɔdzitutu ɖe dzi to nyɔnuwo ƒe gbegbe be yewomaɖe ŋtsu si si afɔdzi me li o.\n↑ Stopnitzky, Yaniv (12 December 2011). [ http://blogs.worldbank.org/impactevaluations/haryanas-scarce-women-tell-potential-suitors-no-loo-no-i-do-guest-post-by-yaniv-stopnitzky "Haryana's scarce women tell potential suitors: "No loo, no I do""] Check |url= scheme (help). Development Impact. Blog of World Bank. Retrieved 17 November 2014.\nWoɖee tso "https://ee.wikipedia.org/w/index.php?title=Do_nugododeƒe&oldid=47255"\nWotrɔ axa sia susuea le 18:29, 22 Adeɛmekpɔxe 2015.


Ðe Wotrɔ Biblia Me Nyawoa?\nGBE BUBU Afrikaans Albanian Amharic Arabic Armenian Armenian (West) Azerbaijani Belize Kriol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Haitian Creole Hausa Hebrew Hiligaynon Hindi Hungarian Icelandic Iloko Indonesian Isoko Italian Japanese Kachin Kazakh Kazakh (Arabic) Kekchi Kiluba Kinyarwanda Kirghiz Kirundi Korean Kwanyama Lingala Lithuanian Macedonian Malagasy Malay Malayalam Maltese Maya Myanmar Ndebele (Zimbabwe) Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Romany (Macedonia) Cyrillic Russia Tokunɔgbe Russian Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Sinhala Slovak Slovenian Somali Spain Tokunɔgbe Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tiv Turkish Turkmen Ukrainian Urdu Uzbek Uzbek (Roman) Valencian Venda Vietnamese Waray-Waray Xhosa Yoruba Zulu\nAo. Blemasinuŋɔŋlɔgbalẽwo tsɔtsɔ sɔ kple wo nɔewo ɖee fia be wometrɔ naneke le Biblia me o togbɔ be wogbugbɔ ŋlɔe zi akpe geɖe ɖe nu siwo tea ŋu nyunyɔna dzi hã.\nÐe wòfia be womewɔ vodada aɖeke kura esi wogbugbɔ nɔ eŋlɔm oa?\nWoke ɖe Biblia ƒe blemasinuŋɔŋlɔgbalẽ akpe geɖe ŋu. Vovototo aɖewo dze le wo dometɔ aɖewo me si fia be egbugbɔŋlɔlawo wɔ vodada aɖewo. Vovototo siawo ƒe akpa gãtɔ nye vodada suesuesue siwo metrɔ gɔmesese si le nyawo ŋu o. Ke hã woke ɖe vodada ɖedzesi aɖewo ŋu eye wo dometɔ aɖewo dze abe ame aɖewoe ɖoe koŋ le blema be yewoatrɔ Biblia ƒe gbedeasia ene. Kpɔ eƒe kpɔɖeŋu eve aɖewo ɖa:\nLe 1 Yohanes 5:7 la, Biblia gɔmeɖeɖe xoxo aɖewo gblɔ be: “ame siwo le ɖase ɖim le dziƒo: Fofo la, Nya la kple gbɔgbɔ kɔkɔe la, eye ame etɔ̃ siawo le ɖeka.” Gake asinuŋɔŋlɔgbalẽ siwo ŋu kakaɖedzi le la ɖo kpe edzi be nya siawo mele blemasinuŋɔŋlɔgbalẽ xoxoawo me o. Emegbee wode wo eme. * Eya ta woɖe wo ɖa le egbegbe Biblia gɔmeɖeɖe siwo ŋu kakaɖedzi le la me.\nMawu ƒe ŋkɔ dze zi akpe geɖe le Biblia ƒe asinuŋɔŋlɔgbalẽ xoxotɔwo me. Ke hã Biblia gɔmeɖeɖe geɖewo tsɔ dzesideŋkɔwo abe “Aƒetɔ” alo “Mawu” ene ɖo ŋkɔa teƒe.\nAleke míawɔ anya be vodada bubu geɖe mekpɔtɔ le eme o?\nVa se ɖe fifia la, woke ɖe asinuŋɔŋlɔgbalẽ gbogbo aɖewo ŋu si wɔe be ele bɔbɔe wu tsã be woade dzesi vodadawo. * Nu kae agbalẽ vovovo siawo tsɔtsɔ sɔ kple wo nɔewo ɖe fia ku ɖe ale si gbegbe Biblia de pɛpɛpɛ egbeae ŋu?\nAgbalẽnyala si ŋkɔe nye William H. Green gblɔ tso Hebri Ŋɔŋlɔawo si amewo yɔna egbea be “Nubabla Xoxoa” ŋu be: “Míate ŋu agblɔe kakaɖedzitɔe be blemagbalẽ aɖeke meli si me nyawo woŋlɔ ɖi wòde pɛpɛpɛ alea kpɔ o.”\nKu ɖe Kristotɔwo Ƒe Hela Ŋɔŋlɔawo alo “Nubabla Yeyea” ŋu la, Biblia-nyala F. F. Bruce gblɔ be: “Míaƒe Nubabla Yeye la ŋuti kpeɖodzi siwo ŋu woke ɖo la de ŋgɔ sãsãsã wu agbalẽŋlɔla bubu geɖe ƒe nuŋlɔɖiwo, eye ame aɖeke meku drɔ̃e kpɔ be yeake ɖi le wo me nyawo ƒe dede pɛpɛpɛ ŋu gbeɖe o.”\nAƒetɔ Frederic Kenyon, si nye asinuŋɔŋlɔgbalẽwo ŋutinunyala gblɔ be, ame “ate ŋu atsɔ kakaɖedzi agblɔ be Biblia si yelé ɖe asi la nye agbalẽ si nye Mawu ƒe Nya, si wotsɔ na mí si me nya veviwo metrɔ o tso dzidzime yi dzidzime hena ƒe alafa geɖe.”\nSusu bubu kawoe gali siwo ta míeka ɖe edzi be Biblia nye agbalẽ si de pɛpɛpɛ?\nYudatɔ kple Kristotɔ nugbugbɔgaŋlɔlawo siaa kpɔ ŋutinya siwo klo nu le vodada gã siwo Mawu ƒe amewo wɔ dzi la ta. * (4 Mose 20:12; 2 Samuel 11:2-4; Galatiatɔwo 2:11-14) Nenema kee wogakpɔ Biblia ƒe akpa siwo bu fɔ Yuda dukɔa ɖe woƒe tomaɖomaɖo kple nu siwo klo nu le amegbetɔwo ƒe dzixɔse totrowo ŋu la ta. (Hosea 4:2; Malaki 2:8, 9; Mateo 23:8, 9; 1 Yohanes 5:21) Esi wogbugbɔ ŋlɔ ŋutinya siawo ɖi wòde pɛpɛpɛ ta la, nugbugbɔgaŋlɔlaawo ɖe ale si gbegbe míate ŋu aka ɖe wo dzii kple ale si wobua Mawu ƒe Nya nu kɔkɔee la fia.\nÐe susu mele eme be míaxɔe ase be Mawu si ŋlɔ Biblia la akpɔ eta be wòade pɛpɛpɛ oa? * (Yesaya 40:8; 1 Petro 1:24, 25) Le nyateƒe me la, menye ame siwo nɔ anyi le blema koe wòdi be eme nyawo naɖe vi na o ke na mí ame siwo li egbea hã. (1 Korintotɔwo 10:11) Le nyateƒe me la, “nu siwo katã woŋlɔ ɖi tsã la, woŋlɔ wo ɖi be woatsɔ afia nu mí, ale be to míaƒe dzidodo kple akɔfafa si míekpɔ tso Ŋɔŋlɔawo me dzi la, mɔkpɔkpɔ nasu mía si.”—Romatɔwo 15:4.\nYesu kple eyomedzelawo yɔ nya tso Hebri Ŋɔŋlɔawo me kple kakaɖedzi eye womeke ɖi be blemanuŋɔŋlɔ mawo mede pɛpɛpɛ o.—Luka 4:16-21; Dɔwɔwɔwo 17:1-3.\n^ mm. 5 Nya siawo medze le Codex Sinaiticus, Codex Alexandrinus, Vatikan Asinuŋɔŋlɔgbalẽ, ƒe 1209, Latin Vulgate gbãtɔ, Philoxenian-Harclean Syriac gɔmeɖeɖe, alo Syriac Peshitta me o.\n^ mm. 8 Le kpɔɖeŋu me, woke ɖe Helagbe me asinuŋɔŋlɔgbalẽ, si amewo yɔna be Nubabla Yeye, alo Kristotɔwo Ƒe Hela Ŋɔŋlɔawo, siwo wu 5,000 ŋu.\n^ mm. 13 Biblia mena wòdze abe ame siwo le Mawu teƒe la mate ŋu awɔ vodada ene o. Elɔ̃ ɖe edzi nyuie be: “Amegbetɔ aɖeke meli si mewɔa nu vɔ̃ o.”—1 Fiawo 8:46.\n^ mm. 14 Biblia gblɔ be togbɔ be Mawu megblɔ nyawo de nu na eŋlɔla amegbetɔwo o hã la, efia mɔ woƒe susuwo.—2 Timoteo 3:16, 17; 2 Petro 1:21.\nBiblia Biblia Me Biabiawo Ƒe Ŋuɖoɖowo Biblia Ƒe Ŋutinya Ŋutinya Kple Biblia\nNe amegbetɔwoe ŋlɔ Biblia la, ɖe woate ŋu ayɔe be Mawu ƒe Nya wòasɔa? Ame ka ƒe susuwoe le Biblia me?\nÐe Xexe Yeye Gɔmeɖeɖe Biblia De Pɛpɛpɛa?\nNu ka tae Xexe Yeye Gɔmeɖeɖea to vovo tso Biblia geɖewo gbɔ?\nÐe Yehowa Ðasefowo Trɔ Biblia Be Wòasɔ Ðe Yewoƒe Dzixɔsewo Nua?\nWò ŋutɔ kpɔ kpeɖodziawo.\nƉoe Ɖe Amewo Ɖoe Ɖe Amewo Ðe Wotrɔ Biblia Me Nyawoa?\nBiblia Me Nyawo Gade Pɛpɛpɛ Togbɔ Be Wodze Agbagba Be Woatrɔ Eƒe Gbedeasia Hã\nWode Asixɔxɔ Biblia Ŋu—Nyatia Ƒe Akpa Aɖe (William Tyndale)


Robot-wɔla Aɖe Ƒe Xɔse | Gbebiame\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nGBEBIAME | MASSIMO TISTARELLI\nNufialagã Massimo Tistarelli nye dzɔdzɔmeŋutinunyala le Sassari Yunivɛsiti le Italy. Enye nuŋɔŋlɔmetola ƒe kpeɖeŋutɔ na dzɔdzɔmeŋutinunyagbalẽ etɔ̃ siwo de du, eye enɔ eme woŋlɔ dzɔdzɔmeŋutinunya ƒe nyati siwo wu alafa ɖeka. Esrɔ̃a nu tso ale si amegbetɔwo kpɔa ame ƒe ŋkume dzea sii kple nu bubuwo, abe ale si míewɔna léa bɔl si woda la ene ŋu. Eyome la, etrɔa asi le robotwo ŋu be woakpɔ nu adze sii abe ale si amegbetɔwo wɔnɛ ene. Nyɔ! magazinea talawo bia gbee tso eƒe xɔse kpakple eƒe dɔa ŋu.\nSubɔsubɔha ka mee nènɔ tsã?\nDzinyelawo nye Katolikotɔwo, gake womedea sɔleme o. Mezu mawudzimaxɔsela esime menɔ ɖekakpuime. Wofiam le suku be agbea dzɔ le eɖokui si, Wɔla manɔmee, eye mexɔe se. Gake togbɔ be nyemexɔ Wɔla dzi se o hã la, mexɔe se be nane li si kɔ wu mí. Be manya nu si wònye la, mesrɔ̃ nu tso Buddhatɔwo, Hindutɔwo kple Taotɔwo ƒe dzixɔsewo ŋu, gake woƒe nufiafiawo medze ŋunye o.\nMɔ̃wo ƒe nu doa dzidzɔ nam tso nye ɖevime ke. Mekakaa nye elektrɔnikfefenuwo gɔ̃ hã hegafɔa wo kpena. Eye mebiaa nya geɖe fofonye, si nye radio kple telefon ŋu dɔwɔla la tso ale si nu mawo wɔa dɔe ŋu.\nNu kae wò dɔa bia?\nMesrɔ̃ elektrɔnikmɔ̃ɖaŋu le Genoa Yunivɛsiti, eye meku nu me tso robot-wɔwɔ ŋu hexɔ eŋuti ɖaseɖigbalẽ kɔkɔtɔ. Ale si amegbetɔwo kpɔa nu dzea sii la koŋ ŋue mesrɔ̃a nu tsonɛ hewɔa eŋu dɔ le robot-wɔwɔ me.\nNu ka tae nètiae be yeasrɔ̃ nu tso amegbetɔ ƒe nukpɔkpɔŋutete ŋu?\nMíaƒe nukpɔkpɔŋutetea de ŋgɔ ale gbegbe, eye menye míaƒe ŋkuwo ko gbɔe esia tso o—ŋutinu siwo nana míedzea si nu si ŋkua kpɔ la hã le eme. Le kpɔɖeŋu me, bu ale si wòdzɔnae be nètea ŋu léa bɔl la ŋu kpɔ. Esime nèle du ƒum be yealée la, wò gadaglamakui nana bɔl la ƒe nɔnɔme dzena le wò ŋku to me. Ale si bɔl la le zɔzɔm le ya me kple ale si ŋkua kplɔe ɖo la kpɔa ŋusẽ ɖe ale si nɔnɔmea dzena le wò ŋku to me dzi. Esi wò ŋku kplɔ bɔl la ɖo ta la, eƒe nɔnɔme dzena le wò ŋku to me abe ɖe wòle teƒe ɖeka ene, ke adzɔgenuwo ya dzena abe ɖe wole zɔzɔm ene.\nLe ɣeyiɣi ma ke me la, wò sidzenuwo bua bɔl la ƒe duƒuƒu kple afi si wòɖo tae la ŋuti kɔnta. Nukutɔe la, akɔntabubu sia yia edzi le ŋkua to me esime wò ŋku le afi si bɔl la le tso adzɔgenuwo gbɔ la dzidzem. Wò ŋkukawo ɖoa bɔl la ƒe nɔnɔme si dze le ŋkua to me la ŋuti nyatakakawo ɖe ahɔhɔ̃a, si hã trɔa asi le nyatakakaa ŋu heʋãa wò be nàyi aɖalé bɔl la. Nu bliboa de ŋgɔ ŋutɔ hewɔ nuku.\nNu kae na nèxɔe se be Wɔla aɖe li?\nLe ƒe 1990 me la, menɔ Ireland ƒe dugã Dublin ɣleti ʋɛ aɖewo henɔ nu me kum le Trinity College suku kɔkɔa me. Esi mía kple srɔ̃nye Barbara míetrɔ yina aƒe la, míenɔ dze ɖom tso mía viwo ƒe etsɔme ŋu. Míeɖoe hã be míayi aɖasrã nɔvinyenyɔnu si nye Yehowa Ðasefo kpɔ. Nɔvinyea tsɔ agbalẽ aɖe si Yehowa Ðasefowo ta, si nye Life—How Did It Get Here? By Evolution or by Creation? (La vie : comment est-elle apparue ? Évolution ou création ?) la nam. Ale si gbegbe woku nu mee hafi ta agbalẽa wɔ dɔ ɖe dzinye. Enumake mede dzesii be nyemeku nu me hafi xɔe se be agbea dzɔ le eɖokui si o. Le kpɔɖeŋu me, mesusui tsã be blematɔwo ƒe ƒuwo ŋuti dodokpɔwo ɖo kpe edzi be agbea dzɔ le eɖokui si. Gake mele nenema o. Zi ale si medzro nu mee la, zi nenemae meva ka ɖe edzi be dzixɔse ma nye adegbeƒonya, ke menye nyateƒenya o.\nMeva de ŋugble tso nye robot-wɔwɔdɔa ŋu. Ame ka ƒe asinudɔwɔwɔwoe wònye srɔ̃m mele?\nMeva de ŋugble tso nye robot-wɔwɔdɔa ŋu. Ame ka ƒe asinudɔwɔwɔwoe wònye srɔ̃m mele? Nyemate ŋu awɔ robot si alé bɔl abe ale si amegbetɔwo lénɛ ene o. Woate nu atrɔ asi le robot ŋu be wòalé bɔl, gake nɔnɔme aɖewo koŋ me koe wòanya wɔ le. Ne nɔnɔmeawo sɔ ɖe ɖoɖo si wode robot la me nu ko hafi wòate ŋu alée. Amewoe wɔ mɔ̃wo, ke amegbetɔ ƒe nusɔsrɔ̃ŋutete de ŋgɔ sãsãsã wu mɔ̃wo tɔ. Nyateƒenya sia kple bubu geɖewoe na mekpɔe be Wɔla aɖee wɔ mí.\nAle si Ðasefowo srɔ̃a nu tsitotsito hã le eme tae woƒe nu nyo mía kple Barbara ŋu ɖo. Ale si gbegbe wokua nu me hafi ŋlɔa woƒe agbalẽwo la wɔ dɔ ɖe dzinye. Woƒe numekuku deto la dzea ŋunye le esi medina be maku nuwo gɔme ta. Le kpɔɖeŋu me, nusɔsrɔ̃ tso Biblia me nyagblɔɖiwo ŋu do dzidzɔ nam ŋutɔ. Nu si mesrɔ̃ la na meka ɖe edzi be Mawu gbɔe Biblia tso vavã. Mía kple Barbara míexɔ nyɔnyrɔ zu Yehowa Ðasefowo le ƒe 1992 me.\nÐe dzɔdzɔmeŋutinunya na wò xɔse me gbɔdzɔa?\nAo, ɖe wòdo ŋusẽ nye xɔse boŋ. Le kpɔɖeŋu me, bu ale si míetea ŋu kpɔa amewo ƒe ŋkume dzea sii ŋu kpɔ. Vidzĩwo tea ŋu wɔa esia gaƒoƒo ʋɛ aɖewo le wo dzidzi megbe. Míekpɔa ame si míenya la dzea sii enumake ne amehawo domee amea le hã. Míetea ŋu nyana ale si wòle sesem le eɖokui me gɔ̃ hã. Gake ɖewohĩ míenyana kura be nu geɖe ŋutɔwoe yia edzi le ɣeyiɣi kpui aɖe ko me hafi míaƒe sidzenuwo tea ŋu wɔa nu siawo o.\nMeka ɖe edzi bliboe be míaƒe nukpɔkpɔŋutete la nye nunana xɔasi si tso Yehowa Mawu gbɔ. Eƒe nunanawo, siwo dome Biblia le la, nana medaa akpe nɛ heƒoa nu tso eŋu na amewo. Mekpɔe be ele be makafui ɖe eƒe nuwɔwɔwo ta.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! February 2013 | Ablotsiyiyi—Eŋuti Drɔ̃ewo Kple Ale Si Wòle


Nɔ Yehowa Ƒe Ametakpɔbali La Me | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Azerbaijani Azerbaijani (Cyrillic) Bicol Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wayuunaiki Wolaita Xhosa Yoruba Zande Zulu\n“Yehowa . . . awɔ aʋa kple dukɔ siawo abe gbe si gbe wòwɔ aʋa le aʋakpegbe ene.”—ZAK. 14:3.\nNu kae “amito” la ƒe fefe ɖe eve tsi tre ɖi na?\nNu kae ‘bali si keke ŋutɔ’ la tsi tre ɖi na, eye aleke míawɔ akpɔtɔ anɔ eme?\nNu kae nye “tsi gbagbe” la, eye ame kawoe enono aɖe vi na?\n1, 2. Aʋa ŋutɔŋutɔ kae gbɔna kpuie, eye nu kae mahiã be Mawu subɔlawo nawɔ le aʋa sia me o?\nLE October 30, 1938 dzi la, ame miliɔn geɖe siwo nɔ United States la nɔ to ɖom radio dzi wɔna aɖe. Wotu fefe si wɔm wonɔ fiẽ ma la ɖe dzɔdzɔmeŋutinunya me nyakpakpa aɖe dzi. Eku ɖe ale si nuwɔwɔ aɖewo tso ɣletinyigba si nye Mars dzi ho aʋa ɖe anyigba la ŋu hele amewo tsrɔ̃m le anyigbaa dzi la ŋu. Togbɔ be wogblɔe do ŋgɔ be fefe aɖe koe radio dzi wɔnaa nye hã la, toɖola geɖewo susui be nu ŋutɔŋutɔe wònye nɔ dzɔdzɔm, eya ta wovɔ̃ ŋutɔ. Wo dometɔ aɖewo tso kaba wɔ nu siwo akpɔ wo ta tso nuwɔwɔ siwo wosusu be wotso ɣletinyigba bubu dzi la si me.\n2 Gake egbea la, aʋa ŋutɔŋutɔ aɖe gbɔna kpuie. Ke hã, amewo mele dzadzram ɖo ɖe eŋu o. Menye dzɔdzɔmeŋutinunya me nyakpakpagbalẽ aɖe mee woŋlɔ aʋa sia ŋuti nya ɖo o, ke boŋ Biblia si nye Mawu ƒe Nya si tso gbɔgbɔ me la mee woŋlɔ eŋu nya ɖo. Eyae nye Harmagedon, si nye aʋa si Mawu awɔ atsɔ aɖe nuɖoanyi vɔ̃ɖi sia ɖa. (Nyaɖ. 16:14-16) Le aʋa sia me la, mahiã be Mawu subɔlawo naʋli wo ɖokuiwo ta o. Ke hã woƒe nu aku le nu dovoɖiname siwo adzɔ kple ale si Mawu aɖe eƒe ŋusẽ gã dziŋɔ afiae la ta.\n3. Nyagblɔɖi ka me dzro ge míala, eye nu ka tae wòle vevie na mí ɖo?\n3 Biblia me nyagblɔɖi aɖe si dze le Zaxariya ta 14 me la ku ɖe Harmagedon-ʋa ŋu tẽe. Togbɔ be ƒe 2,500 sɔŋ ye nye esia si woŋlɔ nyagblɔɖi ma hã la, nya mawo gakpɔtɔ le vevie ŋutɔ na mí egbea. (Rom. 15:4) Emenya akpa gãtɔ ku ɖe nu siwo me tom Mawu ƒe amewo le tso esime woɖo Mesia Fiaɖuƒea anyi le dziƒo le ƒe 1914 me kple nu wɔnuku siwo adzɔ kpuie la ŋu. Nyagblɔɖi sia ƒe akpa vevi aɖewo ku ɖe ‘bali aɖe si keke ŋutɔ’ kple “tsi gbagbe” aɖe si anɔ sisim la ŋu. (Zak. 14:4, 8) Bali sia wɔa akpa vevi aɖe le Yehowa subɔlawo ta kpɔkpɔ me. Ne míese nu si tsi gbagbe ma fia gɔme la, menye ɖeko míakpɔe be ehiã be míanoe ko o, ke míadi vevie be míanoe hã. Nyagblɔɖi sia me dzodzro tsitotsito aɖe vi na mí ŋutɔ.—2 Pet. 1:19, 20.\n‘YEHOWA ƑE ŊKEKE LA’ DZE EGƆME\n4. (a) Ɣekaɣie ‘Yehowa ƒe ŋkekea’ dze egɔme? (b) Nu ka ƒe gbeƒã ɖem Yehowa subɔlawo nɔ ƒe gbogbo aɖewo do ŋgɔ na ƒe 1914, eye aleke xexea me ŋgɔnɔlawo wɔ nui?\n4 Wodze Zaxariya ta 14 lia gɔme be: “Ŋkeke li gbɔna na Yehowa.” (Mixlẽ Zaxariya 14:1, 2.) Nu kae nye ŋkeke sia? Eyae nye “Aƒetɔ ƒe ŋkeke” si dze egɔme esime “xexea me fiaɖuƒe la trɔ zu mía Aƒetɔ kple eƒe Kristo ƒe fiaɖuƒe.” (Nyaɖ. 1:10; 11:15) Ŋkeke ma dze egɔme le ƒe 1914 me esime wodzi Mesia Fiaɖuƒea le dziƒo. Yehowa subɔlawo nɔ gbeƒã ɖem na dukɔwo ƒe gbogbo aɖewo do ŋgɔ na ƒe 1914 be “dukɔwo ƒe ɣeyiɣi ɖoɖiawo” awu enu le ƒe ma me, eye be xexea age ɖe xaxaɣi aɖe si tɔgbi meva kpɔ o la me. (Luka 21:24) Aleke dukɔwo wɔ nui? Le esi dunyahehaŋgɔnɔlawo kple subɔsubɔhaŋgɔnɔlawo naɖo to nuxlɔ̃ame siwo sɔ ɖe ɣeyiɣia dzi teƒe la, ɖe woɖu fewu le nyanyuigblɔla amesiamina veviedola siawo ŋu heti wo yome boŋ. Ŋgɔnɔla siawo to esia wɔwɔ me ɖu fewu le Mawu Ŋusẽkatãtɔ la ŋutɔ ŋu, elabena “dziƒo Yerusalem”—si nye Mesia Fiaɖuƒe la—me tɔwoe amesiaminawo nye, eye wonye Fiaɖuƒea teƒenɔlawo.—Heb. 12:22, 28.\n5, 6. (a) Nu kae wogblɔ ɖi be dukɔwo awɔ ɖe ‘du la’ kple ‘dumeviwo’ ŋu? (b) Ame kawoe nye “dukɔ la ƒe susɔe” la?\n5 Zaxariya gblɔ nu si dukɔwo awɔ la ɖi be: “Woaxɔ [Yerusalem] dua.” “Dua” tsi tre ɖi na Mawu ƒe Mesia Fiaɖuƒea. Eƒe ‘dumevi’ siwo nye Kristotɔ amesiamina susɔeawoe le eteƒe le anyigba dzi. (Flp. 3:20) Le Xexemeʋa I me la, wolé ame siwo nɔ ŋgɔ xɔm le Yehowa ƒe habɔbɔa ƒe akpa si le anyigba dzi me la, eye wode wo gaxɔ me le Atlanta, Georgia, U.S.A. ‘Woha xɔwo’ le mɔ sia nu be wowɔ nu madzɔmadzɔ ɖe nuteƒewɔla siawo siwo meɖi fɔ o la ŋu hesẽ ŋuta le wo ŋu. Tsitretsiɖeŋula siawo ha nu xɔasi siwo dzi kpɔm amesiamina susɔeawo nɔ esi woɖo asi woƒe agbalẽwo dzi eye woxe mɔ ɖe Fiaɖuƒegbeƒãɖela siawo ƒe dɔwo nu.\n6 Togbɔ be futɔwo sɔ gbɔ wu Mawu ƒe amewo, woka aʋatso ɖe wo si, wotsi tsitre ɖe wo ŋu, eye woti wo yome hã la, womete ŋu tsi tadedeagu vavãtɔ nu o. “Dukɔ la ƒe susɔe” lae nye amesiamina susɔe siwo yi edzi lé nuteƒewɔwɔ me ɖe asi eye womelɔ̃ be ‘woatsrɔ̃’ yewo o.\n7. Kpɔɖeŋu nyui kae Yehowa ƒe Ðasefo amesiaminawo ɖo na tadeagula vavãwo katã egbea?\n7 Ðe nyagblɔɖi sia va eme keŋkeŋ le Xexemeʋa I ƒe nuwuwua? Ao. Dukɔwo agadze amesiamina susɔeawo kple woƒe zɔhɛ wɔnuteƒe siwo si anyigbadzinɔnɔ ƒe mɔkpɔkpɔ le la dzi geɖe wu. (Nyaɖ. 12:17) Xexemeʋa II lia nye esia ƒe kpeɖodzi. Ale si Mawu subɔla amesiamina mawo lé nuteƒewɔwɔ me ɖe asi la ʋãa Mawu subɔla siwo li egbea hã be woado dzi le xaxa ɖe sia ɖe si ava wo dzi me—eɖanye ƒometɔ dzimaxɔsetɔwo kple dɔwɔhatiwo ƒe tsitretsiɖeŋu loo alo sukuhatiwo ƒe fewuɖuɖu le wo ŋu ɖe woƒe dzixɔsewo ta o. (1 Pet. 1:6, 7) Tadeagula vavã siwo le afi sia afi la ɖoe kplikpaa fifia wu tsã be ‘yewoanɔ tsitre sesĩe le gbɔgbɔ ɖeka me’ eye yewomavɔ̃ ‘ame siwo le tsitre tsim ɖe yewo ŋu la ƒe ŋɔdzidodo’ o. (Flp. 1:27, 28) Gake afi kae Yehowa ƒe amewo akpɔ dedienɔƒe le le xexe sia si lé fu wo la me?—Yoh. 15:17-19.\nYEHOWA ƑE ‘BALI SI KEKE ŊUTƆ’\n8. (a) Le Biblia me la, nu kawoe towo tea ŋu tsia tre ɖi na? (b) Nu kae “amito” la tsi tre ɖi na?\n8 Esi Yerusalem “dua” le tsitre ɖi na dziƒo Yerusalem ta la, “amito, [si dze ŋgɔ] Yerusalem” hã nye kpɔɖeŋu na nane. Nu kae to ma le tsitre ɖi na? Aleke ‘wòafe ɖe titina’ kpla ahazu to eve? Nu ka tae Yehowa yɔ to eveawo be ‘nye towo’? (Mixlẽ Zaxariya 14:3-5.) Le Biblia me la, towo tea ŋu tsia tre ɖi na fiaɖuƒewo, alo dziɖuɖuwo. Nenema kee wòtsɔa Mawu ƒe to doa ƒome kple yayra kple ametakpɔkpɔ. (Ps. 72:3; Yes. 25:6, 7) Eya ta amito si dzi Mawu tsi tre ɖo le anyigba dzi Yerusalem ƒe ɣedzeƒe gome la tsi tre ɖi na Yehowa ƒe xexea me katã ƒe dziɖulanyenye, si nye eƒe dziɖuɖu si ƒo ɖe sia ɖe ta.\n9. Gɔmesese ka nue “amito” la fe ɖe eve le?\n9 Nu kae amito la ƒe fefe ɖe eve tsi tre ɖi na? To sia si le Yerusalem ƒe ɣedzeƒe gome la fe ɖe eve le gɔmesese sia nu be Yehowa ɖo dziɖuɖu bubu aɖe si le eƒe ŋusẽ te la anyi. Dziɖuɖu bubu siae nye Mesia Fiaɖuƒe si le Yesu Kristo si me. Esia tae Yehowa yɔ “amito” si fe heva zu to eve la be “nye towo” ɖo. (Zak. 14:4, NW) Etɔe to eveawo siaa nye.\n10. Nu kae ‘bali si keke ŋutɔ’ si le to eveawo dome la tsi tre ɖi na?\n10 Esi kpɔɖeŋuto sia fe ɖe eve, afã ɖo ta dziehe, eye afã ɖo ta anyiehe la, Yehowa ƒe afɔwo kpɔtɔ le to eveawo dzi. ‘Bali aɖe si keke ŋutɔ’ va le Yehowa ƒe afɔwo dome. Kpɔɖeŋubali sia tsi tre ɖi na Mawu ƒe ametakpɔkpɔ, si me Yehowa subɔlawo nɔa dedie le le eƒe dziɖulanyenye kple Via ƒe Mesia Fiaɖuƒea te. Yehowa akpɔ egbɔ be womaɖe tadedeagu vavãtɔ ɖa keŋkeŋ gbeɖe o. Gake ɣekaɣie amito la fe ɖe eve? Esia dzɔ esi woɖo Mesia Fiaɖuƒea anyi esime Dukɔwo ƒe Azã la wu enu le ƒe 1914 me. Ke ɣekaɣie tadeagula vavãwo te sisi yi ɖe kpɔɖeŋubali la me?\nAMEWO LE SISIM LE BALI LA ME YIM!\n11, 12. (a) Ɣekaɣie amewo te sisi le kpɔɖeŋubali la me yim? (b) Nu kae ɖo kpe edzi be Yehowa ƒe alɔ sesẽ la kpɔtɔ li kple eƒe amewo?\n11 Yesu xlɔ̃ nu eyomedzelawo be: “Dukɔwo katã alé fu mi le nye ŋkɔ la ta.” (Mat. 24:9) Fuléle ma nu va sẽ ɖe edzi, vevietɔ tso ƒe 1914 me, esime ŋkeke mamlɛawo dze egɔme. Togbɔ be futɔwo dze amesiamina susɔeawo dzi kutɔkutɔe le Xexemeʋa I me hã la, womete ŋu tsrɔ̃ nuteƒewɔlawo ƒe ƒuƒoƒo sia ɖa o. Le ƒe 1919 me la, woɖe wo tso Babilon Gã, si nye alakpasubɔsubɔ ƒe xexemefiaɖuƒe la, ƒe ŋusẽkpɔɖeamedzi te. (Nyaɖ. 11:11, 12) * Ɣemaɣie amewo te sisi le Yehowa ƒe to la ƒe bali la me yim.\n12 Tso ƒe 1919 me la, Mawu yi edzi le tadeagula vavã siwo le xexea me katã la ta kpɔm le eƒe bali la me. Ƒe geɖee nye esia la, woɖo asi Yehowa Ðasefowo ƒe gbeƒãɖeɖedɔa kple woƒe Biblia srɔ̃gbalẽwo dzi le dukɔ geɖe me. Nɔnɔmea kpɔtɔ le nenema le dukɔ aɖewo me va se ɖe fifia. Gake agbagba ka kee dukɔwo ɖadze o, womate ŋu abu mo na tadedeagu vavãtɔ gbeɖe o! Yehowa ƒe alɔ sesẽ la akpɔtɔ anɔ kple eƒe amewo.—5 Mose 11:2.\n13. Aleke míawɔ akpɔtɔ anɔ Yehowa ƒe ametakpɔbali la me, eye nu ka tae esia wɔwɔ le vevie fifia wu ɣeyiɣi ɖe sia ɖe?\n13 Ne míeku ɖe Yehowa ŋu eye míenɔ te sesĩe le nyateƒea me la, eya ŋutɔ kple Via Yesu Kristo hã awɔ woƒe akpa dzi, eye Mawu maɖe mɔ ame aɖeke alo naneke ‘naxɔ mí le esi sesẽe o.’ (Yoh. 10:28, 29) Yehowa le klalo be yeana kpekpeŋu ɖe sia ɖe si míehiã be míayi edzi aɖo to eya, ame si nye Xexea Me Katã Dziɖulagã la, eye míakpɔtɔ anye Mesia Fiaɖuƒea tevi wɔnuteƒewo. Ele vevie ŋutɔ be míakpɔtɔ anɔ eƒe ametakpɔbali la me, elabena takpɔkpɔ ma ava hiã mí vevie ŋutɔ le xaxa gã si le du dzi gbɔna la me.\n“AƲAKPEGBE” LA ÐO\n14, 15. Aleke wòanɔ na ame siwo mele ametakpɔbali la me o le Mawu ƒe “aʋakpegbe” la?\n14 Esi nuɖoanyi sia ƒe nuwuwu le aƒe tum la, Satana hã ana Yehowa ƒe amewo dzi dzedze nu nanɔ sesẽm ɖe edzi wu. Ekema ‘gbe si gbe Mawu awɔ aʋa’ kple eƒe futɔwo la hã aɖo. Yehowa akpɔ egbɔ be Satana ƒe amedzidzedzeawo nu natso. Le ŋkeke ma dzi la, xexea me katã ƒe Dziɖulagã la ŋutɔ aɖee afia be yenye Aʋakalẽtɔ ɣemaɣi wu “aʋakpegbe” bubu ɖe sia ɖe.—Zak. 14:3.\n15 Aleke wòanɔ na ame siwo mele ‘ametakpɔbali gã’ la me o le Mawu ƒe aʋakpegbe la? “Kekeli” vavã aɖeke maklẽ na wo o, si fia be Mawu mave wo nu o. Le aʋakpegbe si gbɔna la, woagblẽ nu le “sɔwo kple tedzisɔwo, kposɔwo kple tedziwo kpakple lã, siwo katã le asaɖa me”—siwo nye dukɔwo ƒe aʋawɔnuwo—la ŋu. Aʋawɔnu mawo azu “tsi babla,” si fia be woagbe dɔwɔwɔ abe fafae lé wo wobla zu tsikpe ene. Yehowa azã dɔvɔ̃ kple “hiãkame” hã. Míenya ne dɔvɔ̃ kple hiãkame ŋutɔŋutɔe wòanye ya o, gake míenya be nu siawo axe mɔ na dukɔwo be womawɔ vɔ̃ mí o, elabena nyagblɔɖia gblɔ be, gbe ma gbe la, woƒe “ŋku aƒaƒã ɖe to me na wo, eye aɖe aƒaƒã ɖe nu me na wo,” si fia be woatsi vlodoamenya siwo le woƒe aɖe dzi la nu keŋkeŋ. (Zak. 14:6, 7, 12, 15) Aʋakɔ gã nyadri aɖee anɔ Satana ƒe akpa dzi. Gake anyigba ƒe afi ka kee woɖale o, wo katã woatsrɔ̃ gbidii. (Nyaɖ. 19:19-21) ‘Ame siwo Yehowa wu le ŋkeke ma dzi la anɔ anyi tso anyigba ƒe mlɔenu ɖase ɖe anyigba ƒe mlɔenu.’—Yer. 25:32, 33.\n16. Esi Mawu ƒe aʋakpegbea le aƒe tum la, biabia kawo ŋue wòle be míade ŋugble le, eye aleke wòle be míawɔ nui?\n16 Aʋawɔwɔ hea fukpekpe vanɛ zi geɖe, eye ame siwo va ɖu dzi mlɔeba hã toa fukpekpewo me. Nuɖuɖu ate ŋu avɔ. Amewo ƒe nunɔamesiwo dome ate ŋu agblẽ. Agbenɔnɔ ate ŋu asesẽ. Ablɔɖe maganɔ amewo si ale si dze o. Ne míeɖo nɔnɔme sesẽ mawo tɔgbi me la, aleke míawɔ nui? Ðe vɔvɔ̃ aɖo mía? Ðe míagbe nu le míaƒe xɔse gbɔ le xaxaɣia? Ðe dzi aɖe le mía ƒo eye míabu mɔkpɔkpɔa? Aleke gbegbe wòle vevie be le xaxa gã la me la, míayi edzi aka ɖe Yehowa ƒe ameɖeŋusẽ dzi eye míakpɔtɔ anɔ Yehowa ƒe ametakpɔbali la mee nye esi!—Mixlẽ Xabakuk 3:17, 18.\n“TSI GBAGBE ASI” BABABA\nÐoe kplikpaa be nàyi edzi anɔ Yehowa ƒe ametakpɔbali la me\n17, 18. (a) Nu kae nye “tsi gbagbe” la? (b) Nu kawoe “ɣedzeƒeƒu la” kple “ɣetoɖoƒeƒu la” le tsitre ɖi na? (d) Esi nèle mɔ kpɔm na nu siwo ava dzɔ le etsɔme la, nu kae nèɖo kplikpaa be yeawɔ?\n17 Le Harmagedon megbe la, “tsi gbagbe” asi bababa tso Mesia Fiaɖuƒea ƒe fiazikpuia gbɔ. “Tsi gbagbe” siawoe nye ɖoɖo siwo Yehowa wɔ hena míaƒe agbe mavɔ nɔnɔ. “Ɣedzeƒeƒu” si woyɔ le nyagblɔɖia me lae nye Ƒu Kuku la, eye “ɣetoɖoƒeƒu” lae nye Mediterranea Ƒu la. Wo katã wotsi tre ɖi na amewo. Eya ta Ƒu Kukua le tsitre ɖi na ame siwo katã le tsiẽƒe. Esi wònye be ƒumelãwo bɔ ɖe Mediterranea Ƒua me ta la, edze ƒãa be eya le tsitre ɖi na “ameha gã” siwo atsi agbe le Harmagedon me. (Mixlẽ Zaxariya 14:8, 9; Nyaɖ. 7:9-15) Esia fia be ƒuƒoƒo evea siaa avo tso ku si ƒe dome míenyi tso Adam gbɔ la si me esi woyi edzi le kpɔɖeŋutsi gbagbe, alo “agbetsitɔsisi,” la me tsia nom.—Nyaɖ. 22:1, 2.\n18 Yehowa akpɔ mía ta míatsi agbe le nuɖoanyi vɔ̃ɖi sia ƒe nuwuwu ayi Mawu ƒe xexe yeye si me dzɔdzɔenyenye anɔ la me. Togbɔ be dukɔwo katã lé fu mí hã la, mina míaɖoe kplikpaa be míayi edzi anye Mawu Fiaɖuƒea tevi wɔnuteƒewo, eye míanɔ Yehowa ƒe ametakpɔbali la me ɖaa.\n^ mm. 11 Kpɔ Nyaɖeɖefia—Etaƒoƒo Keŋkeŋ la Ðo Vɔ!, axa 169-170.


Alakpanya Etɔ̃lia: Wobe Mawu Ƒe Tame Sẽ—Tohehe Le Dzo Mavɔ Me\nGBE BUBU Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Malay Maltese Mizo Moore Myanmar Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spain Tokunɔgbe Spanish Sranantongo Swahili Swedish Tagalog Tahitian Tatar Thai Tigrinya Tsonga Turkish Twi Ukrainian Urdu Uruund Uzbek Vietnamese Wayuunaiki Xhosa Yoruba Zulu\nAlakpanya Etɔ̃lia: Wobe Mawu Ƒe Tame Sẽ\nKatolikoha ƒe katekismo gblɔ be: “Ne ame siwo wɔ nu vɔ̃ gãwo nya ku teti ko la, woƒe luʋɔwo ɖoa ta dzo mavɔ me, afi si wokpea ‘dzo mavɔ’ ƒe fu le tegbee.” (Catechism of the Catholic Church) Subɔsubɔhakplɔla aɖewo gblɔna be dzo mavɔ ƒe tohehea nye kaklãɖa tso Mawu gbɔ keŋkeŋ tegbee.\nBiblia gblɔ be: “Luʋɔ, si wɔ nu vɔ̃ la, eyae aku.” (Xezekiel 18:4) Kukuawo “menya naneke o.” (Nyagblɔla 9:5) Ne luʋɔ la kuna eye meganyaa naneke o la, ke aleke wòate ŋu akpe “dzo mavɔ” ƒe fu alo ase veve gɔ̃ hã be ye kple Mawu dome klã tegbee?\nLe Biblia me la, nu si Helagbe me nya Ge′en·na, si gɔme woɖena zi geɖe be “dzomavɔʋe” le Eʋegbe Bibliawo me, fia ŋutɔŋutɔe nye tsɔtsrɔ̃ ɖikaa si ŋu tsitretsitsimɔkpɔkpɔ mele o, ke menye funyafunyawɔwɔ ame le dzo me tegbee o. (Mateo 5:29) Biblia ƒo nu tso ‘dzo kple dzokpeta’ hã ŋu. (Nyaɖeɖefia 20:10) Gake Biblia ŋutɔ ɖe eme esi wògblɔ be: ‘Dzota sia tsi tsitre ɖi na ku evelia.’ (Nyaɖeɖefia 20:14; 21:8) Eya ta menye teƒe aɖe si dzo ŋutɔŋutɔ le bibim lee wònye o. Be woawɔ ‘fu ame tegbee’ le dzota la me fia “ku evelia” si ŋu tsitretsitsimɔkpɔkpɔ mele o.\nNufiafia si nye be Mawu wɔa fu amewo la menana míelɔ̃a Mawu o; esia tea mí ɖa le eŋu boŋ. Rocío, si nye nyɔnu aɖe si le Mexico la gblɔ be: “Tso nye ɖevime kee wofia num tso dzo mavɔ ŋu. Esia na vɔvɔ̃ ɖom ale gbegbe be esesẽ nam be maxɔe ase be nɔnɔme nyuiwo le Mawu si. Mesusui be enye dzikume eye mekpɔa nublanui na ame o.”\nNya si Biblia gblɔ tso Mawu ƒe ʋɔnudɔdrɔ̃wo kpakple nɔnɔme si me ame kukuwo le ŋu, si me kɔ nyuie la, wɔe be ale si Rocío bua Mawui la trɔ. Egblɔ be: “Mevo azɔ—ɖeko wòle abe ɖe wokɔ agba kpekpe aɖe ɖa le dzinye ene. Meva ka ɖe edzi be Mawu dia míaƒe nyonyo, elɔ̃ mí, eye nye hã mate ŋu alɔ̃e. Ele abe vifofo si lé viawo ƒe alɔnu eye wòdia nyui na wo ene.”—Yesaya 41:13.\nAme geɖe dzea agbagba be yewoasubɔ Mawu le esi wole vɔvɔ̃m be yewoava yi dzo mavɔ me le ku megbe ta, gake Mawu medi be nàsubɔ ye le esi nèle vɔvɔ̃m na ye ta o. Yesu gblɔ be: “Ele be nàlɔ̃ Yehowa wò Mawu.” (Marko 12:29, 30) Gakpe ɖe eŋu la, ne míede dzesii be Mawu mewɔa nu madzɔmadzɔ o la, ekema míate ŋu aka ɖe edzi be adrɔ̃ ʋɔnu dzɔdzɔe le etsɔme hã. Míawo hã míate ŋu agblɔ kple kakaɖedzi abe Hiob xɔlɔ̃ Elihu ene be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.”—Hiob 34:10.\nƉoe Ɖe Amewo Ɖoe Ɖe Amewo Alakpanya Etɔ̃lia: Wobe Mawu Ƒe Tame Sẽ


Ðe ‘Nèlɔ̃ Hawòvi Abe Wò Ŋutɔ Ðokuiwò Enea’? | Nusɔsrɔ̃\n“Lɔ̃ hawòvi abe wò ŋutɔ ɖokuiwò ene.”—MATEO 22:39.\nHADZIDZI: 73, 36\nNu ka tae wòle be míasrɔ̃ Yehowa le lɔlɔ̃ɖeɖefia me?\nNu ka tae lɔlɔ̃ hiã vevie le srɔ̃ɖeɖe me?\nAleke Mawu ƒe amewo lɔ̃a wo haviwoe?\n1, 2. Aleke Ŋɔŋlɔawo te gbe ɖe lɔlɔ̃ ƒe vevienyenye dzi?\nLƆLƆ̃ ye nye Yehowa Mawu ƒe nɔnɔme si ɖe dzesi wu. (1 Yohanes 4:16) Yesu Kristo, si nye Yehowa ƒe nuwɔwɔ gbãtɔ, nɔ Fofoa gbɔ le dziƒo ƒe miliɔn akpeakpewo eye wònya ale si gbegbe Mawu ƒe lɔlɔ̃ de toe. (Kolosetɔwo 1:15) Yesu hã ɖe lɔlɔ̃ sia fia le eƒe agbenɔnɔ katã me, le dziƒo kple anyigba dzi siaa. Eya ta míate ŋu aka ɖe edzi bliboe be Yehowa kple Yesu ayi edzi aɖu dzi le lɔlɔ̃ me.\n2 Esi ame aɖe bia Yesu be se kae nye vevitɔ mahã la, Yesu gblɔ be: “‘Lɔ̃ Yehowa wò Mawu kple wò dzi blibo kple wò luʋɔ blibo kpakple wò tamesusu blibo.’ Esiae nye sedede gãtɔ kple gbãtɔ. Evelia si ɖii lae nye esi: ‘Lɔ̃ hawòvi abe wò ŋutɔ ɖokuiwò ene.’”—Mateo 22:37-39.\n3. Ame kae nye ‘mía havi’?\n3 Ele vevie be míalɔ̃ amewo katã. Yesu gblɔ be míalɔ̃ Yehowa kple mía havi. Gake ame kae nye ‘mía havi’? Ne èɖe srɔ̃ la, ekema srɔ̃wòe nye hawòvi si te ɖe ŋuwò wu. Tsɔ kpe ɖe eŋu la, mía nɔviŋutsu kple nɔvinyɔnu siwo le hamea me kpakple ame siwo míedoa goe le gbeadzi la hã nye mía haviwo. Le nyati sia me la, míasrɔ̃ ale si míalɔ̃ mía haviwoe.\n4. Togbɔ be amegbetɔwo mede blibo o hã la, nu kae ana woƒe srɔ̃ɖeɖe nakpɔ dzidzedze?\n4 Yehowae ɖo srɔ̃ɖeɖe anyi esime wòwɔ Xawa hekplɔe vɛ na Adam. Emae nye srɔ̃ɖeɖe gbãtɔ. Mawu di be dzidzɔ nanɔ woƒe srɔ̃ɖeɖea me, eye woadzi ayɔ anyigba la dzi. (1 Mose 1:27, 28) Gake esi wogbe toɖoɖo Yehowa ta la, esia gblẽ nu le woƒe srɔ̃ɖeɖea ŋu, eye wona nu vɔ̃ kple ku kaka ɖe amewo katã dome. (Romatɔwo 5:12) Ke hã, srɔ̃ɖeɖewo ate ŋu akpɔ dzidzedze egbea. Yehowa, ame si ɖo srɔ̃ɖeɖea anyi la na mɔfiame nyuitɔwo kekeake srɔ̃tɔwo le Biblia la me.—Xlẽ 2 Timoteo 3:16, 17.\nYehowa di be srɔ̃ŋutsu nawɔ eƒe tanyenyea ŋu dɔ le lɔlɔ̃ me\n5. Nu ka tae lɔlɔ̃ hiã vevie le srɔ̃ɖeɖe me?\n5 Biblia ɖee fia be hafi ame eve dome navivi la, ele be woƒe lɔlɔ̃ nanye esi me vividoɖeameŋu kple beléle na ame nɔewo le. Esia hiã vevie ŋutɔ le srɔ̃ɖeɖe me. Apostolo Paulo ɖɔ lɔlɔ̃ akuakua be: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o. Meƒoa adegbe o, medoa eɖokui ɖe dzi glodzoo o, mewɔa nu si medze o, media eya ŋutɔ tɔ o, mebia dzi o. Meléa vɔ̃ siwo wowɔ ɖe eŋu la ɖi o. Mekpɔa dzidzɔ ɖe nu madzɔmadzɔ ŋu o, ke ekpɔa dzidzɔ ɖe nyateƒe boŋ ŋu. Enɔa te ɖe nuwo katã nu, exɔa nuwo katã dzi sena, ekpɔa mɔ na nuwo katã, edoa dzi le nuwo katã me. Lɔlɔ̃ nu metsina gbeɖe o.” (1 Korintotɔwo 13:4-8) Ne míebu Paulo ƒe nya siawo ŋu nyuie hewɔ ɖe wo dzi la, míakpɔ dzidzɔ le míaƒe srɔ̃ɖeɖe me.\nBiblia fia ale si míawɔ akpɔ dzidzɔ le srɔ̃ɖeɖe me la mí (Kpɔ memama 6, 7)\n6, 7. (a) Nu kae Biblia gblɔ tso tanyenye ŋu? (b) Aleke wòle be srɔ̃ŋutsu Kristotɔ nawɔ nu ɖe srɔ̃a ŋu?\n6 Yehowa ye tia ame si anye ƒomea ƒe ta. Paulo gblɔ be: “Medi be mianyae be ŋutsu sia ŋutsu ƒe tae nye Kristo; nyɔnu hã ƒe tae nye ŋutsu; eye Kristo hã ƒe tae nye Mawu.” (1 Korintotɔwo 11:3) Yehowa di be srɔ̃ŋutsu nawɔ eƒe tanyenyea ŋu dɔ le lɔlɔ̃ me, ke menye le ŋutasesẽ alo le amedzizizi me o. Yehowa ŋutɔ nye Tatɔ dɔmenyola kple ɖokuitɔmadila. Esia tae Yesu dea bubu gã Mawu ƒe dziɖuŋusẽ ŋu ɖo. Egblɔ be: “Melɔ̃ Fofo la.” (Yohanes 14:31) Ne ɖe Yehowa zia Yesu dzi la, anye ne magblɔ nya sia tso eŋu o.\n7 Togbɔ be srɔ̃ŋutsue nye ƒomea ƒe ta hã la, Biblia gblɔ be ele be wòade bubu srɔ̃a ŋu. (1 Petro 3:7) Aleke srɔ̃ŋutsu ate ŋu awɔ esiae? Ate ŋu abu nyɔnua ƒe nuhiahiãwo ŋu ahawɔ nu siwo wòdi la nɛ. Biblia gblɔ be: “Srɔ̃ŋutsuwo, miyi edzi mialɔ̃ mia srɔ̃wo abe ale si ko Kristo la hã lɔ̃ hame la, eye wòtsɔ eɖokui na ɖe eta ene.” (Efesotɔwo 5:25) Ɛ̃, Yesu tsɔ eƒe agbe na gɔ̃ hã ɖe eyomedzelawo ta. Ne srɔ̃ŋutsu wɔa eƒe tanyenyea ŋu dɔ le lɔlɔ̃ me abe Yesu ene la, anɔ bɔbɔe na srɔ̃a be wòalɔ̃e, ade bubu eŋu ahalɔ̃ ɖe eƒe nyametsotsowo dzi.—Xlẽ Tito 2:3-5.\n8. Aleke wòle be míawɔ nu ɖe mía nɔviwo ŋu?\n8 Egbea ame miliɔn geɖe le Yehowa subɔm le xexea me katã. Mía nɔviwoe ame siawo nye. Aleke wòle be míawɔ nu ɖe wo ŋu? Biblia gblɔ be: “Mina míawɔ nyui na amewo katã, ke vevietɔ na ame siwo do ƒome kpli mí le xɔse la me.” (Galatiatɔwo 6:10; xlẽ Romatɔwo 12:10.) Apostolo Petro gblɔ be, “toɖoɖo nyateƒea” naʋã mí be míaɖe “nɔvilɔlɔ̃” vavãtɔ afia. Eye Petro yi edzi gblɔ na ehati Kristotɔwo be: “Vevietɔ la, milɔ̃ mia nɔewo vevie.”—1 Petro 1:22; 4:8.\n9, 10. Nu kae na Mawu ƒe amewo wɔ ɖeka?\n9 Míaƒe xexea me katã ƒe habɔbɔa le etɔxɛ. Nu ka tae? Elabena lɔlɔ̃ deto kple lɔlɔ̃ vavã ye le mía si na mía nɔviwo. Esi gale vevie wue nye be, míelɔ̃ Yehowa hewɔa eƒe sewo dzi, eya ta etsɔa eƒe gbɔgbɔ kɔkɔea, si nye ŋusẽ si tri akɔ wu ɖe sia ɖe le xexe bliboa me la, kpena ɖe mía ŋu. Mawu ƒe gbɔgbɔa ye na míewɔ ɖeka le xexea me katã ƒe nɔviwo ƒe habɔbɔa me.—Xlẽ 1 Yohanes 4:20, 21.\n10 Paulo te gbe ɖe edzi be ele vevie be lɔlɔ̃ nanɔ Kristotɔwo dome esi wòŋlɔ bena: “Mido dɔmetɔtrɔ, dɔmenyonyo, ɖokuibɔbɔ, tufafa kple dzigbɔgbɔ blewu. Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. Ale si ko Yehowa tsɔ ke mi faa la, miawo hã miwɔ nenema ke. Hekpe ɖe nu siawo katã ŋu la, mido lɔlɔ̃, elabena enye ɖekawɔwɔ ƒe nublanu deblibo.” (Kolosetɔwo 3:12-14) Aleke gbegbe míedaa akpee nye esi be afi ka kee míeɖatso o, lɔlɔ̃, si nye “ɖekawɔwɔ ƒe nublanu deblibo” la, le mía dome!\nLɔlɔ̃ kple ɖekawɔwɔ si le Yehowa Ðasefowo dome na wòdze ƒãa be woawoe nye Kristotɔ vavã siwo zãm Mawu le be woaɖe gbeƒã Fiaɖuƒe nya nyuia le anyigba bliboa dzi\n11. Aleke míawɔ akpɔ Mawu subɔla vavãwo adze sii?\n11 Lɔlɔ̃ adodoea kple ɖekawɔwɔ si le Yehowa subɔlawo dome ye dea dzesi wo be wonye subɔsubɔha vavãtɔ. Yesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yohanes 13:34, 35) Eye apostolo Yohanes hã gblɔ be: “Esia mee Mawu ƒe viwo kple Abosam ƒe viwo dze ƒãa le: Ame sia ame si mewɔa nu dzɔdzɔe o la metso Mawu me o, nenema kee nye ame si melɔ̃a nɔvia o hã. Elabena esiae nye gbedeasi si miese tso gɔmedzedzea me, be míalɔ̃ mía nɔewo.” (1 Yohanes 3:10, 11) Lɔlɔ̃ kple ɖekawɔwɔ si le Yehowa Ðasefowo dome na wòdze ƒãa be woawoe nye Kristotɔ vavã siwo zãm Mawu le be woaɖe gbeƒã Fiaɖuƒe nya nyuia le anyigba bliboa dzi.—Mateo 24:14.\nWOLE “AMEHA GÃ” LA NU ƑOM ƑU\n12, 13. Nu ka wɔm “ameha gã” la me tɔwo le egbea, eye yayra kawoe asu wo si kpuie?\n12 Yehowa subɔla siwo li egbea dometɔ akpa gãtɔ nye “ameha gã” la me tɔ siwo tso xexea me katã, eye wole Mawu Fiaɖuƒea ƒe akpa dzi. Woawoe anye “ame siwo do go tso xaxa gã la me, eye wonya woƒe awu ʋlayawo, eye wowɔ wo ɣie le Alẽvi la ƒe ʋu la me” le esi woxɔ Yesu ƒe tafevɔsaa dzi se ta. “Ameha gã” la me tɔwo lɔ̃ Yehowa kple Via vevie, eye wosubɔa Yehowa “zã kple keli.”—Nyaɖeɖefia 7:9, 14, 15.\n13 Eteƒe madidi o, Mawu atsrɔ̃ xexe vɔ̃ɖi sia le “xaxa gã” la me. (Mateo 24:21; xlẽ Yeremiya 25:32, 33.) Gake Yehowa akpɔ esubɔlawo ta ahakplɔ wo ayi xexe yeyea me, elabe elɔ̃ wo vevie. Ŋugbedodo medana o, eya ta Mawu “atutu aɖatsi sia aɖatsi ɖa le woƒe ŋkume,” abe ale si wòdo ŋugbe ƒe 2,000 kloe nye esi va yi ene, “eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.” Ðe nèle mɔ kpɔm vevie be yeanɔ agbe le Paradiso me, afi si vɔ̃ɖinyenye, fukpekpe kple ku maganɔ oa?—Nyaɖeɖefia 21:4.\n14. Aleke ameha gã la dzi ɖe edzii?\n14 Esi ŋkeke mamlɛawo dze egɔme le ƒe 1914 me la, Mawu subɔla akpe ʋɛ aɖewo koe nɔ anyi. Havilɔlɔ̃ kple Mawu ƒe gbɔgbɔ kɔkɔea ye ʋã amesiaminawo ƒe ƒuƒoƒo sue sia woɖe gbeƒã Fiaɖuƒe ŋuti nya nyuia le nɔnɔme sesẽwo gɔ̃ hã me. Nu kae do tso eme? Egbea wole ameha gã siwo le mɔ kpɔm be yewoanɔ agbe tegbee le anyigba dzi la nu ƒom ƒu. Ðasefo 8,000,000 kple edzivɔe le hame siwo wu 115,400 me le xexea me katã, eye woƒe xexlẽme le dzidzim ɖe edzi gbe sia gbe. Le kpɔɖeŋu me, Ðasefo yeye siwo wu 275,500 ye xɔ nyɔnyrɔ le ƒe 2014 subɔsubɔƒea me. Esia fia be ame siwo anɔ 5,300 sɔŋ xɔa nyɔnyrɔ kwasiɖa sia kwasiɖa!\n15. Aleke nya nyuia wɔ le ame geɖe gbɔ ɖom egbea?\n15 Ame gbogbo siwo le Fiaɖuƒe ŋuti nya nyuia sem la wɔ nuku loo! Egbea míaƒe agbalẽwo le gbegbɔgblɔ siwo wu 700 me. Gbetakpɔxɔ ye nye agbalẽ si womana wu le xexe bliboa me. Míetaa ɖekaɖeka 52,000,000 kple edzivɔ ɣleti sia ɣleti, le gbegbɔgblɔ 247 me. Míeɖe Nuka Tututue Nye Biblia ƒe Nufiafia? gbalẽa si míetsɔ srɔ̃a Biblia kple amewo la gɔme ɖe gbegbɔgblɔ siwo wu 250 me. Eye va se ɖe fifia la, míeta ɖekaɖeka 200,000,000 kple edzivɔ sɔŋ.\n16. Nu ka tae Yehowa ƒe habɔbɔa le ta kekem ɖe edzi?\n16 Míaƒe habɔbɔa yi edzi le ta kekem elabena míexɔ Mawu dzi se eye míeka ɖe edzi be Biblia la nye eƒe Nya. (1 Tesalonikatɔwo 2:13) Edze ƒãa be Yehowa le mía yram togbɔ be Satana lé fu mí hele mía yome tim vevie gɔ̃ hã.—2 Korintotɔwo 4:4.\nLƆ̃ AMEWO ƔESIAƔI\n17, 18. Aleke Yehowa di be míawɔ nu ɖe ame siwo mesubɔnɛ o ŋu?\n17 Amewo wɔa nu ɖe míaƒe gbeƒãɖeɖedɔa ŋu le mɔ vovovowo nu. Ame aɖewo ɖoa to mí, eye ame bubuwo medina kura be yewoase nya la o. Aleke Yehowa di be míawɔ nu ɖe ame siwo mesubɔnɛ o ŋu? Aleke kee amewo ɖawɔ nu ɖe míaƒe gbedeasia ŋu o, míewɔna ɖe Biblia ƒe aɖaŋuɖoɖo sia dzi be: “Mina miaƒe nya nadze to ɣesiaɣi, eye dze nanɔ eme, ne mianya ale si wòdze be miaɖo nya ŋu na ame sia ame.” (Kolosetɔwo 4:6) Esi míelɔ̃ mía haviwo ta la, ɣesiaɣi si wòhiã be míaʋli míaƒe dzixɔsewo ta la, anyo be míawɔe “le tufafa kple bubu deto me.”—1 Petro 3:15.\n18 Ne amewo do dziku ɖe mía ŋu hegbe míaƒe gbedeasia gɔ̃ hã la, míeɖea havilɔlɔ̃ fiaa wo hesrɔ̃a Yesu ƒe kpɔɖeŋu. Esi wodzu Yesu la, “medzu ame ɖe eteƒe o. Esi wòle fu kpem la, medo ŋɔdzi na ame o,” ke boŋ eɖo ŋu ɖe Yehowa ŋu. (1 Petro 2:23) Eya ta míebɔbɔa mía ɖokui ɣeawokatãɣi hewɔna ɖe aɖaŋuɖoɖo sia dzi be: “Migaɖo vɔ̃ vɔ̃ teƒe alo dzudzu dzudzu teƒe o. Ke miyra amewo boŋ.”—1 Petro 3:8, 9.\nEle be míalɔ̃ míaƒe futɔwo nu ka kee woɖawɔ ɖe mía ŋu o\n19. Aleke wòle be míawɔ nu ɖe míaƒe futɔwo ŋui?\n19 Ðokuibɔbɔ ana míawɔ ɖe mɔfiame vevi aɖe si Yesu na mí la dzi. Egblɔ be: “Miese wogblɔ be: ‘Lɔ̃ hawòvi, eye nàlé fu wò futɔ.’ Ke nye la, mele egblɔm na mi be: Miyi edzi mialɔ̃ miaƒe futɔwo, eye minɔ gbe dom ɖa ɖe ame siwo tia mia yome la ta, ne miazu mia Fofo si le dziƒowo la ƒe viwo, elabena enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo siaa.” (Mateo 5:43-45) Ele be mí Mawu subɔlawo míalɔ̃ míaƒe futɔwo nu ka kee woɖawɔ ɖe mía ŋu o.\n20. Nu kae na míeka ɖe edzi be lɔlɔ̃ na Mawu kple ame havi axɔ aƒe ɖe anyigba bliboa dzi kpuie? (Kpɔ nɔnɔmetata si le nyati sia ƒe gɔmedzedze.)\n20 Ele be míalɔ̃ Yehowa kple mía haviwo ɣesiaɣi. Míekpena ɖe ame siwo ɖo hiã me ŋu nenye be wotsi tre ɖe mía ŋu alo gbe míaƒe gbedeasia sese gɔ̃ hã. Apostolo Paulo gblɔ be: “Miganyi naneke ƒe fe le ame aɖeke ŋu o, negbe mia nɔewo lɔlɔ̃ ƒe fe ko; elabena ame si lɔ̃a ehavi la, ewu se la nu. Elabena se la me nya siwo nye, ‘Mègawɔ ahasi o, Mègawu ame o, Mègafi fi o, Mègabiã ŋu o,’ kpakple se bubu ɖe sia ɖe si li la, woƒo wo katã nu ƒu ɖe nya sia me be: ‘Lɔ̃ hawòvi abe wò ŋutɔ ɖokuiwò ene.’ Lɔlɔ̃ la mewɔa vɔ̃ ɖe ehavi ŋu o; eya ta lɔlɔ̃e nye sedziwɔwɔ.” (Romatɔwo 13:8-10) Le xexe sia si dzi ɖum Satana le, si me mama, ŋutasesẽ kple nu vɔ̃ɖi wɔwɔ yɔ fũu me la, mí Mawu subɔlawo míeyia edzi ɖea lɔlɔ̃ vavã fiaa mía haviwo. (1 Yohanes 5:19) Ne Yehowa tsrɔ̃ Satana kple eƒe gbɔgbɔ vɔ̃wo kpakple xexe vɔ̃ɖi sia megbe la, lɔlɔ̃ vavã axɔ aƒe ɖe anyigbaa dzi. Yayra gã aɖee wòanye ne anyigbadzitɔwo katã lɔ̃a Yehowa kple wo havi!\nMía havi: Zi geɖe la, míebunɛ be mía haviwoe nye míaƒe aƒelikawo alo ame siwo mía kpli wo míesɔ le nanewo me. Gake mía srɔ̃, mía nɔvi siwo le hamea me kpakple ame siwo míedoa goe le gbeadzi la katã nye mía haviwo. Yesu fia mí be ele be míalɔ̃ mía haviwo


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\n“Edo dziku vevie ŋutɔ. Mebui be esi wòkpɔ be menye ɖevi ta, edi be yeaƒom. Esi menɔ sisim la, megblɔ be: ‘Tɔ gbɔ! Lala gbɔ! Lala gbɔ! Nukatae nèdi be yeaƒom ɖo? Nyemewɔ naneke ɖe ŋuwò o. Nyemenya nusi tae nèdo dzikua ɖo o. Míate ŋu aƒo nu tso eŋua?’”—David, si xɔ ƒe 16.\nÐE ANYRAWƆLA aɖe do dziku ɖe ŋuwò kpɔa? Biblia gblɔe ɖi be amewo lanye “ame wɔadãwo, amesiwo melɔ̃a nu nyui o” le egbeŋkekeawo me. (Timoteo II, 3:3) Eye togbɔ be àdze agbagba ɖesiaɖe si nàte ŋui be yeaƒo asa na ‘hadede kple dɔmedzoetɔ kple dzikutɔ’ hã la, màte ŋu aƒo asa na dzikudolawo ɣeaɖewoɣi o. (Lododowo 22:24) Aleke wòle be nàwɔ nui ne èdo go nɔnɔme mawo tɔgbe?\nAlesi Nàwɔ Nu ɖe Dziku Nui\nEgbea, sɔhɛ geɖe ado dziku atsɔ aɖo dziku teƒee. Gake ɖeko nusia wɔwɔ hea vevesese geɖe vɛ. Gakpe ɖe eŋu la, ɖokuiwò dzi maɖumaɖu ana mía kple amesi le dzikua dom la míasɔ. Lododowo 26:4 gblɔ be: “Megaɖo nya ŋu na bometsila ɖe eƒe bometsitsi nu, ne wò hã nasɔ kplii o.” Sɔhɛ aɖe si nye Jeremy srɔ̃ nya sia ƒe nyateƒenyenye le nuteƒekpɔkpɔ sesẽ aɖe me. Eɖo ŋku esime wònɔ anyi ɖe nuɖukplɔ̃ ŋu le suku ale: “Ŋutsuvi aɖewo nɔ anyi siwo lɔ̃a wo nɔewo kple ame bubuwo koko ɣesiaɣi. Woƒoa nu tso ŋunye edziedzi. Meŋea aɖaba ƒua woƒe nyawo zi geɖe. Gake esi wo dometɔ ɖeka te nuƒoƒo tso danye ŋu la, medo dziku helũ ɖe edzi.” Nukae do tso eme? Jeremy gblɔ be: “Eƒom nyuie.”\nBiblia ɖo aɖaŋu sia si me nunya le be: “Nyaŋuɖoɖo fafɛ tsia dziku nu; ke gbe da ɖe ame gbɔ nana dɔmedzoe flana.” (Lododowo 15:1) Nyateƒee, ɖeko “gbe da ɖe ame gbɔ” tsɔtsɔ aɖo dziku nui gblẽa nɔnɔmea ɖe edzi. Ke nyaŋuɖoɖo fafɛ te ŋu naa nuwo nu fana zi geɖe eye wònaa nɔnɔme sesẽ nu fana.\nÐo ŋku David, si míeyɔ va yi le gɔmedzedzea me la dzi. Ete ŋu ble anyrawɔlaa nu wòɖe nusita wòdo dziku la me nɛ. Nya lae nye be ame aɖe fi anyrawɔlaa ƒe ŋdɔnuɖuɖu eye wònɔ dzikua ɖem ɖe ame gbãtɔ si wòdo goe la ŋu. David ɖe nu me nɛ be: “Ne eƒom la, mazu ŋdɔnuɖuɖu na wò o.” Emegbe wòdoe ɖa be yewoayi nuɖuɖudzraƒea. David gblɔ be: “Esi menya amesi le nua dzram le afima ta la, mete ŋu ɖo eƒe ŋdɔnuɖuɖua teƒe nɛ. Ena asim, eye wòwɔ nu xɔlɔ̃wɔwɔtɔe kplim tso ema dzi.” Èkpɔ ŋusẽ si ate ŋu anɔ nya fafɛwo ŋua? Abe alesi lododo aɖe gblɔe ene la, “aɖe fafɛ gbãa ƒuwo.”—Lododowo 25:15.\nTufafa—Gbɔdzɔgbɔdzɔe loo alo Ŋusẽe?\nEnye nyateƒe be, “aɖe fafɛ” ƒe amesinɔnɔ ƒe nukpɔsusu madze ame ŋu o. Adze abe enye ŋusẽ ƒe amesinɔnɔ alo ŋutsunyenye be woatsɔ dziku awɔ avu kple dziku ene. Àvɔ̃ kura gɔ̃ hã be ne efa tu la, amewo abui be nègbɔdzɔ ŋutɔŋutɔ. Gake nuka tututue wòfia be woafa tu? Numekugbalẽ aɖe gblɔ be, be woafa tu fia be woagbɔ dzi ɖi. Gake numekugbalẽ ma ke gagblɔ kpee be: “Ŋusẽ bliboe le dzigbɔɖia yome.” Eyata le esi teƒe be tufafa nanye gbɔdzɔgbɔdzɔ la, ate ŋu anye ŋusẽ ƒe dzesi. Le mɔ ka nu?\nNusita wòle aleae nye be, ame fatu ɖua eɖokui dzi eye wòdana sɔna bɔbɔe. Le go bubu me la, ame mafatu la dzena abe amesi mele dedie o, amesi ƒo dzi ɖe le, alo amesi tsi dzi gɔ̃ hã ene. Meɖua eɖokui dzi hã o. Esi mete ŋu ɖua eƒe seselelãmewo dzi o ta la, ɖewohĩ anɔ dzre wɔm kple amewo edziedzi. Nyateƒee, “amesi mate ŋu aɖu eƒe gbɔgbɔ dzi o la, le abe du, si wogbã gli le eŋu, wòtsi nuvo ene.” (Lododowo 25:28) Ekema ame fatu la ŋue ŋusẽ le!\nTufafa ƒe Kpɔɖeŋu Siwo le Biblia Me\nBu Yesu Kristo ŋu kpɔ. Eɖɔ eɖokui be, “nye dɔme fa, eye mebɔbɔ ɖokui ɖe anyi le dzi me.” (Mateo 11:29) Mewɔ nu ŋutasesẽtɔe alo nusi medze, si me wòaɖo vɔ̃ vɔ̃ teƒe le, gbeɖe o. Le nyateƒe me, apostolo Petro, amesi nye Yesu xɔlɔ̃, ka nya ta be: “Esime wodzu [Yesu] la, medzu ame ɖe eteƒe o; esime wòkpe fu la, medo ŋɔdzi na ame o; ke etsɔe de asi na amesi drɔ̃a ʋɔnu dzɔdzɔe la boŋ.” (Petro I, 2:23) Gake ɖo ŋku edzi be Yesu sia kee ‘yi ɖe Mawuƒe la me, eye wònyã amesiwo katã le nu dzram kple nu ƒlem la do goe.’ (Mateo 21:12) Eye ne ɖe Yesu hiã Mawu ƒe kpekpeɖeŋu la, ate ŋu abia ‘mawudɔlawo ƒe aʋakɔ siwo wu wuieve’ hafi! (Mateo 26:53) Yesu megbɔdzɔ kura o.\nDe ŋugble le kpɔɖeŋu si Ʋɔnudrɔ̃la Gideon ɖo, si woŋlɔ ɖe Biblia me le Ʋɔnudrɔ̃lawo 8:1-3 me hã ŋu kpɔ. Le aʋadziɖuɖu gã aɖe megbe la, dzi medzɔ Efrayim-toa me asrafo aɖewo o elabena wokpɔe be womena mɔnukpɔkpɔ yewo be woakpɔ gome le aʋaa me o. Wohe nya be: “Nuka nye esi nèwɔ ɖe mía ŋu, eye esi nèho aʋa ɖe Midiantɔwo ŋu la, nègbe mía yɔyɔ? Eye wohe dzre kplii vevie.” Gideon nye “ŋutsu, kalẽtɔ” aɖe. (Ʋɔnudrɔ̃lawo 6:12) Ate ŋu atsɔ dziku awɔ nu ɖe wo ŋu adãtɔe bɔbɔe hafi. Ðe eteƒe la, etsɔ nyaŋuɖoɖo fafɛ tsi dzikudola mawo ƒe dziku nu keŋkeŋ. Gideon bia be: “Ðe miawo miewɔ wum oa?” Nukae do tso nyaŋuɖoɖo sia si da sɔ la me? “Woƒe dziku la nu fa.”\nMlɔeba la, de ŋugble le Biblia ƒe ŋutinya si ku ɖe nyɔnu aɖe si ŋkɔe nye Abigail ŋu kpɔ. Dawid nɔ eɖokui ɣlam esi wònɔ sisim le eƒe futɔ Saul, Israel-fia nu. Togbɔ be Dawid ƒe amewo nɔ sisim hã la, wòdzɔa wo hati Israel-viwo ŋu hekpɔa wota enuenu. Ŋutsu aɖe si ŋu wokpe ɖo enye Abigail srɔ̃, Nabal, amesi nye kesinɔtɔ gã aɖe. Gake Nabal nye ‘ŋlɔmitɔ, eye wòvɔ̃ɖi.’ Esi nuɖuɖu hiã Dawid ƒe amewo la wobia Nabal. Le esi teƒe be Nabal naɖe ŋudzedzekpɔkpɔ afia ɖe ametakpɔkpɔ si Dawid ƒe amewo nɛ ŋu la, ɖeko ‘woda gbe’ ɖe Dawid ƒe dɔlawo gbɔ ‘heka mo na’ wo eye wòɖo wo ɖa asiƒuƒlui.—Samuel I, 25:2-11, 14.\nEsi Dawid se nya sia la, edo dziku eye wòɖe gbe na eƒe amewo be: “Mia dome amesiame neta yi!” Dawid kple eƒe amewo dze mɔ heyina Nabal kple ŋutsu maɖifɔ siwo katã le eƒeme la wu ge esime Abigail de nu nya la me. Etsɔ nuɖuɖu kple nunono gbogbo aɖewo yi ɖakpe Dawid. Eɖe kuku ɖe srɔ̃a ƒe nuwɔna si medzena tsɔtsɔke o la ta eye wòɖe kuku na Dawid be wòave ame maɖifɔwo nu.— Samuel I, 25:13, 18-31.\nAbigail ƒe kukuɖeɖe ɖokuibɔbɔtɔe tsi Dawid ƒe dziku nu. Le nyateƒe me, esi Dawid de dzesi afɔku si ado tso eƒe dzikua me la, egblɔ be: “Woakafu Yehowa, Israel ƒe Mawu, si dɔ wò ɖa nèva kpem egbe! Woakafu wò nunya, eye woakafu wò, amesi xe mɔ nam egbe be, nyemagaɖe hlɔ̃fe, eye nyematsɔ nye asi axɔ na ɖokuinye o!” (Samuel I, 25:32-35) Ẽ, ‘nyaŋuɖoɖo fafɛ’ ate ŋu atsi ame bubuwo ƒe dziku nu le go geɖe me. Ke ne wò nyaŋuɖoɖo fafɛa mete ŋu wɔ ema o ya ɖe?\nAte ŋu aƒo asa na dzo ƒɔƒlɔ ɖe dzrenya aɖe te ne èdzo kpoo. Biblia gblɔ be, “Ne nake vɔ la, dzo tsina.” Egagblɔ hã be: “Dzregɔmetoto le, abe alesi woŋɔa tɔe ene; eyata dzudzɔ hafi ne wòava do gã.” (Lododowo 17:14; 26:20) Merissa, si xɔ ƒe 17, gblɔ be: “Ŋutsuvi aɖe si wonya nyuie le suku te ɖe ŋunye hedi be yeaɖo dze kplim. Egblɔ nam be medze tugbe. Eteƒe medidi o, eƒe ahiãvi do ɖe dzinye kple dziku. Etsɔ nya ɖe ŋunye be mele ahiã moe ɖom na yeƒe ahiãvi eye wòdi be yeawɔ dzre kplim! Medze agbagba be maɖe nusi dzɔ la me nɛ, gake egbe be yemase o. Esi míekpã la, ekplɔ nyɔnuvi aɖewo kpe ɖe eɖokui ŋu va be yewoaƒom! Mesi dzɔlaa tso, eye meɖe nya me na nyɔnuvi si do dziku la be nyemewɔa dzre o eye be eƒe ahiãvie te ɖe ŋunye boŋ. Esi megblɔ nyaa nɛ vɔ la medzo.” Merissa meɖe mɔ eƒe seselelãmewo kpɔ ŋusẽ ɖe edzi o. Menye ɖeko wòdzo le dzre aɖe nu o ke ewɔ nu tsɔ kpɔ eɖokui hã tae. Abe alesi Lododowo 17:27 gblɔe ene la, “amesi mekea nu kplakplakpla o la, sidzedze le esi, eye ame ɖɔŋuɖo enye nugɔmesela.”\nKe ne wò ŋutɔe do dziku na ame aɖe—ɖewohĩ le manyamanya me ya ɖe? Ðe kuku, eye nàwɔe kaba! Ðewohĩ esia koe anye nusi ko nàwɔ atsɔ atsi ame kemɛa ƒe dziku nu. Ɣeyiɣi sesẽwo mee míele, eye ame geɖe doa dziku kabakaba. Gake ne èwɔ Biblia ƒe gɔmeɖosewo ŋudɔ le wò nuwɔnawo me la, ate ŋu aƒo asa na ame aɖe ƒe dziku me dzedze.\n“Nyaŋuɖoɖo fafɛ tsia dziku nu”\nƔeaɖewoɣi la, ɖeko wòle be nadzo\nƉoe Ɖe Amewo Ɖoe Ɖe Amewo Aleke Mawɔ Nui Kple Dzikudolawo?\ng01 12/8 axa 16-18